<p>কুষ্টিয়ায় উৎসবমুখর ও আনন্দঘন পরিবেশে উদযাপিত হয়েছে বাংলা নববর্ষের প্রাণের উৎসব &lsquo;পহেলা বৈশাখ-১৪৩৩&rsquo;।</p>

<p>মঙ্গলবার (১৪ এপ্রিল) সকালে কুষ্টিয়া জেলা প্রশাসনের আয়োজনে শহরের কালেক্টরেট চত্বর থেকে বের করা হয় এক বর্ণাঢ্য &lsquo;বৈশাখী শোভাযাত্রা&rsquo;।&nbsp;</p>

<p>শোভাযাত্রাটি শহরের প্রধান প্রধান সড়ক প্রদক্ষিণ শেষে জেলা প্রশাসকের কার্যালয়ের &lsquo;বনবীথি&rsquo; চত্বরে এসে শেষ হয়।&nbsp;</p>

<p>শোভাযাত্রায় বিভিন্ন শ্রেণি-পেশার মানুষ বাঙালি সংস্কৃতির ঐতিহ্যবাহী পোশাকে ও বর্ণিল সাজে অংশ নেন, যা পুরো শহরে এক আনন্দঘন পরিবেশের সৃষ্টি করে।</p>

<p>শোভাযাত্রায় কুষ্টিয়ার জেলা প্রশাসক ও জেলা ম্যাজিস্ট্রেট মো. তৌহিদ বিন-হাসান ও কুষ্টিয়া জেলার পুলিশ সুপার মোহাম্মদ জসীম উদ্দিন (পিপিএম-বার) উপস্থিত থেকে সর্বস্তরের জনগণের সাথে নববর্ষের শুভেচ্ছা বিনিময় করেন।&nbsp;</p>

<p>এ সময় জেলা প্রশাসন এবং পুলিশের ঊর্ধ্বতন কর্মকর্তাবৃন্দ এবং স্থানীয় গণ্যমান্য ব্যক্তিবর্গ উপস্থিত ছিলেন। পহেলা বৈশাখের এই উৎসবকে নিরাপদ ও নির্বিঘ্ন করতে কুষ্টিয়া জেলা পুলিশের পক্ষ থেকে গ্রহণ করা হয় নিশ্ছিদ্র নিরাপত্তা ব্যবস্থা। উৎসবমুখর পরিবেশে মানুষ যেন স্বতঃস্ফূর্তভাবে আনন্দ উদযাপন করতে পারেন, সেজন্য শহরের গুরুত্বপূর্ণ মোড়সহ উৎসবস্থলে বিপুল সংখ্যক পুলিশ সদস্য মোতায়েন করা হয়েছে।</p>