<p>মিরসরাই বিশেষ অর্থনৈতিক অঞ্চলে ইলেক্ট্রনিক পণ্য উৎপাদনের এক বৃহৎ শিল্প স্থাপনা গড়ে তুলছে এমইপি গ্রুপ। এই লক্ষ্যে গতকাল বাংলাদেশ অর্থনৈতিক অঞ্চল কর্তৃপক্ষ (বেজা) এবং এমইপি হাই-টেক ইন্ডাস্ট্রিয়াল পার্ক লিমিটেডের মধ্যে জাতীয় বিশেষ অর্থনৈতিক অঞ্চল (এনএসইজেড), মিরসরাই চট্টগ্রামে বৈদ্যুতিক পণ্য উৎপাদনের অত্যাধুনিক শিল্প স্থাপনার জন্য ভূমি লিজ চুক্তি স্বাক্ষর হয়েছে।&nbsp;</p>

<p>চুক্তি মোতাবেক এমইপি গ্রুপ চট্টগ্রামের মিরসরাই স্পেশাল ইকোনমিক জোনে প্রায় ১০ (দশ) একর জমিতে একটি অত্যাধুনিক বৈদ্যুতিক পণ্য উৎপাদন কারখানা গড়ে তুলবে। প্রস্তাবিত প্রকল্পে প্রায় ২০০ (দুইশত) কোটি টাকা বিনিয়োগ করা হবে, যা সম্পূর্ণ দেশীয় বিনিয়োগ।&nbsp;</p>

<p>এমইপি হাই-টেক ইন্ডাস্ট্রিয়াল পার্ক লিমিটেড এমইপি গ্রুপের একটি প্রতিষ্ঠান, যা ১৯৭৪ সালে প্রতিষ্ঠিত হয়। প্রতিষ্ঠানটির প্রায় ২০০০ করপোরেট ক্লায়েন্ট-বেইস এবং দেশব্যাপী ১০০০ এর বেশি ডিস্ট্রিবিউশন নেটওয়ার্ক রয়েছে।&nbsp;</p>

<p>চুক্তি মোতাবেক এমইপি গ্রুপ শিল্প প্রতিষ্ঠানে বৈদ্যুতিক তার, সুইচ-সকেট, ফ্যান, এলইডি লাইট, সার্কিট ব্রেকারসহ বিভিন্ন বৈদ্যুতিক ও ইলেকট্রনিক পণ্য উৎপাদন করবে। পাশাপাশি প্রতিষ্ঠানটি তাদের বিদ্যমান সুনাম ও অভিজ্ঞতাকে কাজে লাগিয়ে দেশে ও আন্তর্জাতিক বাজারে ব্যবসা সম্প্রসারণ করবে।</p>

<p>প্রকল্পটির বাস্তবায়ন কাজ ২০২৬ সালের এপ্রিল মাসে শুরু হয়ে ২০২৮ সালের ডিসেম্বরের মধ্যে নির্মাণ কাজ সম্পন্ন করার পরিকল্পনা রয়েছে এমইপি-এর। আগামী ২০২৯ সালের জানুয়ারি থেকে বাণিজ্যিক উৎপাদন শুরু করার লক্ষ্য নির্ধারণ করা করেছে প্রতিষ্ঠানটি। পূর্ণাঙ্গ উৎপাদন কার্যক্রম চালু হলে প্রায় ২০০০ মানুষের প্রত্যক্ষ ও পরোক্ষ কর্মসংস্থানের সুযোগ সৃষ্টি হবে।</p>

<p>বিভিন্ন মডেলের সুইচ-সকেট, কেবল (ডোমেস্টিক, এইচটি, এলটি), কমপ্যাক্ট ফ্লোরেসেন্ট বা এনার্জি সেভিং ল্যাম্প, এলইডি লাইট, ফ্যান, পিভিসি পাইপ&rsquo;সহ বৈদ্যুতিক ও ইলেকট্রনিক পণ্য বাজারে এনে প্রতিষ্ঠানটি বৈদ্যুতিক ও ইলেকট্রনিক খাতে সুনামের সাথে বাজার সম্প্রসারণ করছে। &nbsp;</p>

<p>বেজার পক্ষে লিজ চুক্তিতে স্বাক্ষর করেন অতিরিক্ত সচিব ও নির্বাহী সদস্য (বিনিয়োগ উন্নয়ন) সালেহ আহমদ এবং এমইপি গ্রুপের পক্ষে চুক্তিতে স্বাক্ষর করেন প্রতিষ্ঠানের চেয়ারম্যান শকিল আলম চাকলাদার।</p>

<p>এমইপি গ্রুপের ব্যবস্থাপনা পরিচালক জাহাঙ্গীর আলম চাকলাদার বলেন, বেজার সহযোগিতায় এনএসইজেডে একটি আধুনিক, প্রযুক্তিনির্ভর ও পরিবেশ বান্ধব বৈদ্যুতিক পণ্য উৎপাদন শিল্প স্থাপন করার প্রস্তুতি নেওয়া হচ্ছে। এই প্রকল্প দেশের বৈদ্যুতিক পণ্যের আমদানি বিকল্প উৎপাদন বৃদ্ধি করবে এবং ভবিষ্যতে রপ্তানি বাজারেও উল্লেখযোগ্য অবদান রাখবে বলে তিনি উল্লেখ করেন।</p>