<p>বগুড়ায় এক আইনজীবীকে অপহরণ, নির্যাতন ও প্রাণনাশের হুমকির অভিযোগে মানববন্ধন করেছেন জেলা আইনজীবীরা।</p>

<p>বৃহস্পতিবার (৩০ এপ্রিল) বিকেল ৩টায় বগুড়া বার সমিতির উদ্যোগে এ মানববন্ধন অনুষ্ঠিত হয়।</p>

<p>মানববন্ধনে উপস্থিত ছিলেন বগুড়া বার সমিতির যুগ্ম-সাধারণ সম্পাদক অ্যাডভোকেট এনামুল হক পান্নাসহ অন্যান্য আইনজীবীরা। এ সময় ভুক্তভোগী আইনজীবী অ্যাডভোকেট জুবায়েরও উপস্থিত ছিলেন।</p>

<p>বক্তারা বলেন, আইনজীবীদের যদি নিরাপত্তা না থাকে এবং তারা যদি সন্ত্রাসী হামলার শিকার হন, তাহলে দেশের আইনব্যবস্থা কোথায় দাঁড়াবে? আমরা এমন একটি পেশায় নিয়োজিত, যেখানে আমরা বাদী-বিবাদী উভয়ের আইনি সহায়তা দিয়ে আদালতে লড়াই করি। তাই দ্রুত এসব সন্ত্রাসীদের আইনের আওতায় এনে দৃষ্টান্তমূলক শাস্তি নিশ্চিত করতে হবে।</p>

<p>অ্যাডভোকেট এনামুল হক পান্না জানান, এ ঘটনায় ইতোমধ্যে জেলা প্রশাসক ও পুলিশ সুপারের কাছে স্মারকলিপি দেওয়া হয়েছে।&nbsp;</p>

<p>তিনি বলেন, &ldquo;দ্রুত অভিযুক্তদের গ্রেপ্তার করা না হলে কঠোর আন্দোলনের কর্মসূচি দেওয়া হবে।&rdquo;</p>