<p>ত্রয়োদশ জাতীয় সংসদ নির্বাচন ও গণভোট সামনে রেখে &lsquo;হ্যাঁ&rsquo;-এর পক্ষে ভোট চেয়েছেন বিএনপির চেয়ারম্যান তারেক রহমান।</p>

<p>শুক্রবার (৩০ জানুয়ারি) রংপুরের কালেক্টরেট ঈদগাহ মাঠে আয়োজিত এক নির্বাচনি সমাবেশে তিনি এই কথা বলেন।</p>

<p>বিএনপির চেয়ারম্যান কর্মী ও সমর্থকদের বলেন, &lsquo;ত্রয়োদশ সংসদ নির্বাচনের দিন ধানের শীষের পাশাপাশি দয়া করে গণভোটে &lsquo;হ্যাঁ&rsquo; এর পক্ষে ভোট দেবেন।&rsquo;</p>

<p>বক্তব্যে তিনি বলেন, &lsquo;বিএনপি ক্ষমতায় গেলে যেসব কৃষকের ১০ হাজার টাকা পর্যন্ত কৃষিঋণ রয়েছে, সেগুলো সুদসহ সরকার পরিশোধ করে দেবে। কৃষকদের এই ঋণ পরিশোধ করতে হবে না।&rsquo;</p>

<p>বিএনপি চেয়ারম্যান বলেন, &lsquo;অনেক মানুষ বলেন, রংপুর গরিব অঞ্চল। কিন্তু আমি মনে করি, এই অঞ্চল সবচেয়ে সম্ভাবনাময়। কিন্তু সেই সম্ভাবনা বাস্তবায়ন করতে হলে দরকার সঠিক নেতৃত্ব।&rsquo;</p>

<p>তারেক রহমান এই প্রথম কোনো নির্বাচনে জনসভায় গণভোটে &lsquo;হ্যাঁ&rsquo;-এর পক্ষে ভোট চাইলেন।</p>

<p>সমাবেশে যোগ দেওয়ার আগে এদিন সন্ধ্যায় পীরগঞ্জে আবু সাঈদের কবর জিয়ারত করেন তারেক রহমান। এরপর আবু সাঈদের পরিবারের সঙ্গে সাক্ষাৎ করে কালেক্টরেট ঈদগাহ মাঠের উদ্দেশে রওনা হন তিনি।</p>

<p>সমাবেশে বিএনপি মহাসচিব মির্জা ফখরুল ইসলাম আলমগীরসহ রংপুর বিভাগের বিভিন্ন আসনে ধানের শীষের প্রার্থীরা বক্তব্য দেন।</p>

<p>সমাবেশে সভাপতিত্ব করেন রংপুর মহানগর বিএনপির আহ্বায়ক শামসুজ্জামান সামু। সঞ্চালনায় ছিলেন সদস্য সচিব মাহফুজ উন নবী ডন।</p>