<p>শরীয়তপুরের কৃতি সন্তান কে এম নাজমুল হক প্রধানমন্ত্রীর সহকারী প্রেস সচিব হিসেবে চুক্তিভিত্তিক নিয়োগ পেয়েছেন। সোমবার (২ মার্চ) জনপ্রশাসন মন্ত্রণালয়ের চুক্তি ও বৈদেশিক নিয়োগ শাখা থেকে জারি করা এক প্রজ্ঞাপনে এ তথ্য নিশ্চিত করা হয়।</p>

<p>প্রজ্ঞাপনে উল্লেখ করা হয়েছে, তাকে অন্য যে কোনো পেশা, ব্যবসা বা সরকারি-বেসরকারি প্রতিষ্ঠানের সঙ্গে কর্মসম্পর্ক পরিত্যাগের শর্তে ৯ম গ্রেডের বেতন স্কেলের সর্বশেষ ধাপে নিয়োগ দেওয়া হয়েছে। যোগদানের তারিখ থেকে প্রধানমন্ত্রীর মেয়াদকাল অথবা তাঁর সন্তুষ্টি সাপেক্ষে এ নিয়োগ কার্যকর থাকবে। নিয়োগের বিস্তারিত শর্ত চুক্তিপত্রের মাধ্যমে নির্ধারিত হবে বলেও জানানো হয়েছে।</p>

<p>জানা যায়, কে এম নাজমুল হক শরীয়তপুর সদর উপজেলার শৌলপাড়া ইউনিয়নের পশ্চিম সারেঙ্গা গ্রামের বাসিন্দা এবং আ. হক খানের পুত্র। ছাত্রজীবন থেকেই তিনি জাতীয়তাবাদী রাজনীতির সঙ্গে সম্পৃক্ত। দীর্ঘদিন কেন্দ্রীয় ছাত্রদলের রাজনীতিতে সক্রিয় থাকার পর সর্বশেষ তিনি বাংলাদেশ জাতীয়তাবাদী কৃষক দলের কেন্দ্রীয় কমিটির তথ্য ও প্রযুক্তি বিষয়ক সম্পাদক হিসেবে দায়িত্ব পালন করেছেন।</p>

<p>তার এ নিয়োগের খবরে শরীয়তপুরে আনন্দের আবহ সৃষ্টি হয়েছে। স্থানীয়রা এটিকে জেলার জন্য গৌরবের বিষয় হিসেবে দেখছেন এবং নতুন দায়িত্বে তার সফলতা কামনা করেছেন।</p>