<p>বাংলাদেশের জনপ্রিয় ফ্যাশন ব্র্যান্ড মাইক্লো আনুষ্ঠানিকভাবে সংগীতশিল্পী হাবিব ওয়াহিদকে তাদের নতুন ব্র্যান্ড অ্যাম্বাসেডর হিসেবে ঘোষণা করেছে।</p>

<p>রোববার (২৫ জানুয়ারি) রাজধানীর একটি পাঁচ তারকা হোটেলে এ উপলক্ষে এক সংবাদ সম্মেলনের আয়োজন করা হয়। অনুষ্ঠানে প্রধান অতিথি হিসেবে উপস্থিত ছিলেন মাইক্লো বাংলাদেশের নতুন ব্র্যান্ড অ্যাম্বাসেডর হাবিব ওয়াহিদ। এছাড়াও উপস্থিত ছিলেন মাইক্লো বাংলাদেশ লিমিটেডের পরিচালক এএইচএম আরিফুল কবির, হেড অব মার্কেটিং ইয়াসির সাবাবসহ প্রতিষ্ঠানটির অন্যান্য কর্মকর্তাবৃন্দ।</p>

<p>অনুষ্ঠানে বক্তব্য দিতে গিয়ে হাবিব ওয়াহিদ বলেন,&lsquo;মাইক্লো যখন আমাকে ব্র্যান্ড অ্যাম্বাসেডর হিসেবে প্রস্তাব দেয়, তখনই আমার মনে হয়েছে এটি আমার ব্যক্তিত্ব ও স্টাইলের সঙ্গে দারুণভাবে মানানসই। মাইক্লো ক্যাজুয়াল ও আরামদায়ক পোশাকে গুরুত্ব দেয়, যা আমি নিজেও দৈনন্দিন জীবনে পছন্দ করি। আমি আশা করি আমার ভক্তরাও এই অংশীদারিত্ব উপভোগ করবেন।&rsquo;</p>

<p>মাইক্লো বাংলাদেশের পরিচালক এএইচএম আরিফুল কবির বলেন,&lsquo;মাইক্লো সবসময় গুণগত মান, আরাম ও আধুনিক ফ্যাশনের ওপর গুরুত্ব দিয়ে এসেছে। হাবিব ওয়াহিদের সৃজনশীলতা, ব্যক্তিত্ব এবং তরুণদের সঙ্গে তার সংযোগ আমাদের ব্র্যান্ড দর্শনের সঙ্গে পুরোপুরি সামঞ্জস্যপূর্ণ।&rsquo;</p>

<p>তিনি আরও জানান, চলতি বছর থেকেই মাইক্লো নতুন নতুন ডিজাইন ও ফাংশনাল পণ্য বাজারে আনতে যাচ্ছে। গ্রাহকদের চাহিদাকে সর্বোচ্চ গুরুত্ব দিয়ে কাজ করছে প্রতিষ্ঠানটি এবং ভবিষ্যতেও এই ধারা অব্যাহত থাকবে। তাঁর ভাষায়,&lsquo;মাইক্লো মানেই গ্রাহকদের জন্য সবসময় কিছু বাড়তি পাওয়ার সম্ভাবনা।&rsquo;</p>

<p>মাইক্লো বাংলাদেশের হেড অব মার্কেটিং ইয়াসির সাবাব বলেন,&lsquo;হাবিব ওয়াহিদ স্বকীয়তা ও সহজ স্টাইলের প্রতীক, যা মাইক্লোর মূল ব্র্যান্ড মূল্যবোধকে তুলে ধরে। এই অংশীদারিত্ব মাইক্লোর জন্য একটি নতুন ও রোমাঞ্চকর অধ্যায়ের সূচনা করবে।&rsquo;</p>

<p>সংবাদ সম্মেলনে জানানো হয়, হাবিব ওয়াহিদের সঙ্গে এই সহযোগিতা মাইক্লো ব্র্যান্ডে নতুন উদ্দীপনা ও সৃজনশীলতা যোগ করবে। একই সঙ্গে এই অংশীদারিত্বের মাধ্যমে মাইক্লো আরামদায়ক, সহজ ও দৈনন্দিন পোশাকের একটি আধুনিক লাইফস্টাইল ব্র্যান্ড হিসেবে নিজেদের অবস্থান আরও সুদৃঢ় করতে চায়।</p>