<p>পিরোজপুর বিজ্ঞান ও প্রযুক্তি বিশ্ববিদ্যালয়ে (পিবিপ্রবি) যথাযোগ্য মর্যাদায় মহান স্বাধীনতা ও জাতীয় দিবস&ndash;২০২৬ উদযাপন করা হয়েছে।</p>

<p>এ উপলক্ষে বৃহস্পতিবার সকালে বিশ্ববিদ্যালয়ের প্রশাসনিক ভবন প্রাঙ্গণে জাতীয় পতাকা উত্তোলনের মধ্য দিয়ে দিবসটির আনুষ্ঠানিকতা শুরু হয়। পরে বিশ্ববিদ্যালয়ের মাননীয় উপাচার্য অধ্যাপক ড. মো. শহীদুল ইসলামের নেতৃত্বে পিরোজপুর শহরস্থ ভাগীরথী চত্বরের শহীদ স্মৃতিস্তম্ভে পুষ্পস্তবক অর্পণের মধ্য দিয়ে বীর শহীদদের শ্রদ্ধা জানানো হয়।</p>

<p>এ ছাড়া মহান মুক্তিযুদ্ধের বীর শহীদ ও সকল মুক্তিযোদ্ধার প্রতি শ্রদ্ধা নিবেদন এবং তাঁদের আত্মার মাগফিরাত কামনায় দোয়া করা হয়।</p>

<p>পরে বিশ্ববিদ্যালয়ের প্রশাসনিক ভবনের সভাকক্ষে এক আলোচনা সভার আয়োজন করা হয়। এতে প্রধান অতিথির বক্তব্যে মাননীয় উপাচার্য অধ্যাপক ড. মো. শহীদুল ইসলাম বলেন, ৫৫ বছরেও স্বাধীনতার সঠিক ইতিহাস রচিত হয়নি। স্বাধীনতার আগে পাকিস্তানিরা আমাদের শোষণ করেছে। কিন্তু স্বাধীন দেশেও দেখা গেছে, শাসকগোষ্ঠী সবসময় সুযোগ-সুবিধা ভোগ করে, আর সাধারণ মানুষ নির্যাতিত থাকে। এই অবস্থা থেকে উত্তরণের জন্য তিনি সকলের মানসিকতার পরিবর্তন করে দেশ ও জাতির উন্নতির লক্ষ্যে কাজ করার আহ্বান জানান।</p>

<p>গণিত বিভাগের চেয়ারম্যান ড. মো. মোশাররফ হোসেনের সভাপতিত্বে অনুষ্ঠানে আরও বক্তব্য রাখেন বিজ্ঞান অনুষদের ডিন ড. আকতার হোসেন, পরিসংখ্যান বিভাগের চেয়ারম্যান ড. মো. মুছা খান, সাইকোলজি বিভাগের চেয়ারম্যান শারমিন ইসলাম নিপা, অর্থ ও হিসাব বিভাগের উপপরিচালক মো. আরাফাত হোসেন, ক্যাশিয়ার হাসিব শেখ এবং গণিত বিভাগের শিক্ষার্থী নেওয়াজ শরীফ।</p>

<p>এ সময় বিশ্ববিদ্যালয়ের শিক্ষক, শিক্ষার্থী, কর্মকর্তা ও কর্মচারীবৃন্দ উপস্থিত ছিলেন।</p>