<p>দীর্ঘদিন পর মেরামত ও উন্নয়ন কাজ শেষে বরিশাল নগরীর রুপাতলীতে অবস্থিত ১৬ এমএলডি ক্ষমতাসম্পন্ন সারফেস ওয়াটার ট্রিটমেন্ট প্ল্যান্ট পুনরায় চালু করা হয়েছে। এর ফলে নগরীর পানি সরবরাহ ব্যবস্থায় নতুন গতি আসবে বলে আশা করছেন সংশ্লিষ্টরা।</p>

<p>বুধবার (২৯ এপ্রিল) দুপুর ১২টায় প্ল্যান্টটির আনুষ্ঠানিক উদ্বোধন করেন বরিশাল সিটি কর্পোরেশনের (বিসিসি) প্রশাসক অ্যাডভোকেট বিলকিস আক্তার জাহান শিরীন।</p>

<p>উদ্বোধন অনুষ্ঠানে উপস্থিত ছিলেন বিসিসির প্রধান নির্বাহী কর্মকর্তা রেজাউল বারী, প্রধান প্রকৌশলী মো. হুমায়ুন কবির, পানি শাখার নির্বাহী প্রকৌশলী ওমর ফারুকসহ বিভিন্ন দপ্তরের ঊর্ধ্বতন কর্মকর্তারা।</p>

<p>বিসিসি সূত্রে জানা যায়, দীর্ঘদিন ধরে প্ল্যান্টটি আংশিক অকার্যকর অবস্থায় থাকায় নগরবাসী সুপেয় পানির সংকটে ভুগছিল। সম্প্রতি ব্যাপক মেরামত, যন্ত্রপাতি প্রতিস্থাপন এবং প্রযুক্তিগত উন্নয়নের মাধ্যমে এটিকে সম্পূর্ণভাবে ব্যবহার উপযোগী করে তোলা হয়েছে।</p>

<p>উদ্বোধনকালে প্রশাসক বিলকিস আক্তার জাহান শিরীন বলেন, নগরবাসীর জন্য নিরাপদ পানি সরবরাহ নিশ্চিত করা আমাদের অন্যতম প্রধান দায়িত্ব। রুপাতলীর এই প্ল্যান্ট চালুর মাধ্যমে পানি সংকট অনেকটাই কমে আসবে এবং সেবার মান উন্নত হবে।</p>

<p>প্রকৌশল বিভাগ জানায়, প্ল্যান্টটি পূর্ণ সক্ষমতায় পরিচালিত হলে প্রতিদিন প্রায় ১৬ মিলিয়ন লিটার পানি শোধন করে নগরীর বিভিন্ন এলাকায় সরবরাহ করা সম্ভব হবে, যা বরিশালের ক্রমবর্ধমান পানির চাহিদা পূরণে গুরুত্বপূর্ণ ভূমিকা রাখবে।</p>

<p>সংশ্লিষ্টরা মনে করছেন, এ উদ্যোগ বাস্তবায়নের মাধ্যমে নগরীর পানি ব্যবস্থাপনায় টেকসই উন্নয়ন নিশ্চিত হবে এবং ভবিষ্যতে পানি সংকট মোকাবিলায় এটি কার্যকর ভূমিকা রাখবে।</p>