<p>তিনবারের সাবেক প্রধানমন্ত্রী ও বিএনপির চেয়ারপারসন খালেদা জিয়ার মৃত্যুতে গভীর শোক প্রকাশ করেছে বাংলাদেশ পুলিশ অ্যাসোসিয়েশন।&nbsp;</p>

<p>মঙ্গলবার (৩০ ডিসেম্বর)&nbsp;অ্যাসোসিয়েশনের অ্যাডহক কমিটির সভাপতি মোজাম্মেল হক মামুন ও সাধারণ সম্পাদক মো. রফিকুল ইসলাম স্বাক্ষরিত শোকবার্তায় বলা হয়, দেশের রাজনৈতিক ইতিহাসে খালেদা জিয়ার অবদান অবিস্মরণীয়। স্বৈরাচারবিরোধী আন্দোলনে নেতৃত্ব দেওয়া, বহুদলীয় গণতন্ত্র পুনঃপ্রতিষ্ঠা এবং সংসদীয় গণতন্ত্রকে প্রাতিষ্ঠানিক রূপ দেওয়ার ক্ষেত্রে তাঁর ভূমিকা ছিল অনন্য।</p>

<p>এতে আরো&nbsp;বলা হয়, দেশনেত্রী বেগম খালেদা জিয়ার মৃত্যুতে বাংলাদেশ পুলিশ সার্ভিস অ্যাসোসিয়েশন গভীর শোক ও দুঃখ প্রকাশ করছে। একইসাথে মরহুমার বিদেহী আত্মার মাগফেরাত কামনা এবং শোকসন্তপ্ত পরিবারের সদস্যগণের প্রতি গভীর সমবেদনা জ্ঞাপন করছে।</p>

<p>এর আগে রাজধানীর এভারকেয়ার হাসপাতালে চিকিৎসাধীন অবস্থায় গতকাল মঙ্গলবার সকাল ছয়টায় খালেদা জিয়া ইন্তেকাল করেন। তাঁর জানাজা আজ বুধবার বাদ জোহর জাতীয় সংসদের দক্ষিণ প্লাজা ও সংলগ্ন মানিক মিয়া অ্যাভিনিউয়ে অনুষ্ঠিত হবে। পরে তাঁকে তাঁর স্বামী সাবেক রাষ্ট্রপতি জিয়াউর রহমানের কবরের পাশে দাফন করা হবে।</p>