<p>গাজীপুরে নানা আয়োজনের মধ্য দিয়ে পালিত হয়েছে মহান স্বাধীনতা ও জাতীয় দিবস। বৃহস্পতিবার সূর্যোদয়ের সঙ্গে সঙ্গে শহীদ স্মৃতিস্তম্ভ প্রাঙ্গণে ৩১ বার তোপধ্বনির মধ্য দিয়ে দিবসটি সূচনা করা হয়। পরে শহরের ঐতিহাসিক রাজবাড়ী মাঠসংলগ্ন শহীদ স্মৃতিস্তম্ভে গাজীপুরের জেলা প্রশাসক মো. নূরুল করিম ভূঁইয়া পুষ্পস্তবক অর্পণ করেন।</p>

<p>এ সময় গাজীপুর মেট্রোপলিটন পুলিশের (জিএমপি) পুলিশ কমিশনার মো. ইসরাইল হাওলাদার, গাজীপুরের পুলিশ সুপার মো. শরিফ উদ্দীন, জেলা মুক্তিযোদ্ধা কমান্ড, বিএনপি, গাজীপুর সিটি করপোরেশন, জেলা পরিষদ, শিল্পপুলিশ, গাজীপুর প্রেসক্লাবসহ বিভিন্ন রাজনৈতিক, সামাজিক সংগঠনের পক্ষ থেকে পুষ্পস্তবক অর্পণ করা হয়।</p>

<p>এ উপলক্ষে সকালে শহীদ বরকত স্টেডিয়ামে আনুষ্ঠানিকভাবে জাতীয় পতাকা উত্তোলন ও জাতীয় সংগীত পরিবেশন, বিভিন্ন শিক্ষাপ্রতিষ্ঠানের ছাত্র-ছাত্রীদের সমাবেশ, কুচকাওয়াজ ও ডিসপ্লে প্রদর্শন এবং পুরস্কার বিতরণ করা হয়। এরপর বঙ্গতাজ অডিটোরিয়ামে যুদ্ধাহত বীর মুক্তিযোদ্ধা, বীর মুক্তিযোদ্ধা ও শহীদ পরিবারের সদস্যদের সংবর্ধনা অনুষ্ঠানের আয়োজন করা হয়।</p>

<p>এদিকে দিবসটি উপলক্ষে জেলার কালিয়াকৈরে উপজেলা প্রশাসনের আয়োজনে পুষ্পস্তবক অর্পণের মাধ্যমে শহীদদের প্রতি শ্রদ্ধা নিবেদনসহ নানা কর্মসূচি পালন করা হয়। অনুষ্ঠানে প্রধান অতিথি উপস্থিত ছিলেন গাজীপুর-১ আসনের সংসদ সদস্য মজিবুর রহমান।</p>

<p>শ্রীপুর উপজেলা স্বাধীনতা দিবসের অনুষ্ঠানের প্রধান অতিথি হিসেবে উপস্থিত ছিলেন গাজীপুর ৩ আসনের সংসদ সদস্য অধ্যাপক রফিকুল ইসলাম বাচ্চু</p>

<p>কাপাসিয়ায় দিবসের অনুষ্ঠানে প্রধান অতিথি হিসেবে উপস্থিত ছিলেন গাজীপুর-৪ (কাপাসিয়া) আসনের সংসদ সদস্য মু. সালাহউদ্দিন আইউবী।</p>

<p>কালীগঞ্জে দিবসটি উপলক্ষে বিভিন্ন কর্মসূচিতে প্রধান অতিথি হিসেবে অংশ নেন গাজীপুর-৫ আসনের সংসদ সদস্য ফজলুল হক মিলন।</p>