<p>দেশের মৎস্যখাতে টেকসই উৎপাদন বৃদ্ধি এবং খামারিদের কারিগরি দক্ষতা উন্নয়নের লক্ষ্যে ব্র্যাক ফিশারিজ এন্টারপ্রাইজের উদ্যোগে দিনব্যাপী মৎস্যচাষী প্রশিক্ষণ কর্মসূচি অনুষ্ঠিত হয়েছে। এতে বরিশাল জেলার বিভিন্ন এলাকা থেকে আসা ১২০ জনেরও বেশি মৎস্যচাষী অংশগ্রহণ করেন।</p>

<p>দিনব্যাপী এ প্রশিক্ষণে পুকুর প্রস্তুতি থেকে শুরু করে পানির গুণগত মান নিয়ন্ত্রণ, উন্নতমানের পোনা নির্বাচন ও মজুদ, সুষম খাদ্য ব্যবস্থাপনা এবং মাছের রোগ প্রতিরোধ ও চিকিৎসা বিষয়ে বিস্তারিত দিকনির্দেশনা দেওয়া হয়। পাশাপাশি আধুনিক প্রযুক্তিনির্ভর মৎস্যচাষ, যেমন প্রোবায়োটিকের ব্যবহার, এয়ারেটরের প্রয়োগ এবং আইটি-ভিত্তিক পানি ব্যবস্থাপনা, নিয়েও অংশগ্রহণকারীদের হাতে-কলমে ধারণা দেওয়া হয়।</p>

<p>অনুষ্ঠানে প্রধান অতিথি হিসেবে উপস্থিত ছিলেন জেলা মৎস্য কর্মকর্তা ডা. মো. হাদিউজ্জামান। বিশেষ অতিথি হিসেবে বক্তব্য রাখেন ব্র্যাক ফিশারিজ কোস্টাল অঞ্চলের রিজিওনাল ম্যানেজার রাকিব আহমেদ এবং বরিশাল অঞ্চলের প্রতিনিধি বাসুদেব শীল। প্রশিক্ষণ কর্মসূচিটি সঞ্চালনা করেন ব্র্যাক ফিশারিজ সাউথ-ওয়েস্ট অঞ্চলের রিজিওনাল ম্যানেজার কিংকর হালদার।</p>

<p>বক্তারা বলেন, পরিকল্পিত ও বৈজ্ঞানিক পদ্ধতিতে মৎস্যচাষ পরিচালনা করলে উৎপাদন যেমন বাড়ে, তেমনি খামারিদের লাভও নিশ্চিত হয়। আধুনিক প্রযুক্তির সঠিক ব্যবহার এ খাতকে আরও এগিয়ে নিতে গুরুত্বপূর্ণ ভূমিকা রাখবে বলেও তারা উল্লেখ করেন।</p>

<p>প্রশিক্ষণের বিভিন্ন পর্বে অংশগ্রহণকারীদের জন্য বাস্তবভিত্তিক হাতে-কলমে শেখার সুযোগ রাখা হয়, যাতে অর্জিত জ্ঞান তারা নিজ নিজ খামারে প্রয়োগ করতে পারেন। পাশাপাশি কুইজ প্রতিযোগিতা ও উন্মুক্ত আলোচনা পর্ব আয়োজনের মাধ্যমে চাষীদের সক্রিয় অংশগ্রহণ নিশ্চিত করা হয়।</p>

<p>কর্মসূচির সমাপনী পর্বে অংশগ্রহণকারী মৎস্যচাষীদের মাঝে সনদপত্র বিতরণ করা হয়।</p>

<p>আয়োজকরা জানান, দেশের বিভিন্ন অঞ্চলে পর্যায়ক্রমে এ ধরনের প্রশিক্ষণ কর্মসূচি সম্প্রসারণ করা হবে। এতে মৎস্য উৎপাদন বৃদ্ধির পাশাপাশি গ্রামীণ অর্থনীতির শক্তিশালী ভিত্তি গড়ে উঠবে বলে তারা আশাবাদ ব্যক্ত করেন।</p>