<p>চাঁদপুরের মতলব দক্ষিণ উপজেলায় অভিযান চালিয়ে ১০৫ পিস ইয়াবাসহ দুই সহোদরকে গ্রেপ্তার করেছে জেলা মাদকদ্রব্য নিয়ন্ত্রণ অধিদপ্তর।&nbsp;</p>

<p>রবিবার (৩ মে) সকালে উপজেলার নারায়ণপুর ইউনিয়নের চারটভাঙ্গা গ্রামের প্রধানীয়া বাড়িতে এ অভিযান পরিচালনা করা হয়।</p>

<p>মাদকদ্রব্য নিয়ন্ত্রণ অধিদপ্তর সূত্র জানায়, গোপন সংবাদের ভিত্তিতে সকাল পৌনে ৮টার দিকে ওই এলাকায় একটি তিন কক্ষবিশিষ্ট ভবনে অভিযান চালানো হয়। এ সময় ভবনের দক্ষিণ পাশের একটি কক্ষে তল্লাশি চালিয়ে বাড়ির বাসিন্দা মো. সবুজ মিয়া (৪৫) ও তার ছোট ভাই মো. তমিজ মিয়া (৩৭) কে আটক করা হয়।</p>

<p>পরে তাদের দেহ তল্লাশি করে সবুজ মিয়ার কাছ থেকে ৭৩ পিস এবং তমিজ মিয়ার কাছ থেকে ৩২ পিস মিথাইল অ্যামফিটামিনযুক্ত ইয়াবা ট্যাবলেট উদ্ধার করা হয়। উদ্ধারকৃত ইয়াবার মোট সংখ্যা ১০৫ পিস।</p>

<p>গ্রেপ্তার দুই সহোদর চারটভাঙ্গা গ্রামের মৃত আবু তাহের মিয়ার ছেলে। সংশ্লিষ্ট সূত্র জানিয়েছে, তারা দীর্ঘদিন ধরে এলাকায় মাদক কারবারের সঙ্গে জড়িত বলে অভিযোগ রয়েছে।</p>

<p>জেলা মাদকদ্রব্য নিয়ন্ত্রণ অধিদপ্তর, চাঁদপুর কার্যালয়ের পরিদর্শক মো. আবু রেজা মেহেদী হাসান বাদী হয়ে মাদকদ্রব্য নিয়ন্ত্রণ আইনে মতলব দক্ষিণ থানায় একটি মামলা করেছেন।</p>

<p>জেলা মাদকদ্রব্য নিয়ন্ত্রণ অধিদপ্তরের সহকারী পরিচালক মিজানুর রহমান বলেন, &ldquo;মাদকের বিরুদ্ধে চলমান অভিযান থাকবে। সমাজকে মাদকমুক্ত করতে এ ধরনের অভিযান ভবিষ্যতে আরও জোরদার করা হবে।&rdquo;</p>