<p>অবাধ, সুষ্ঠু ও নিরপেক্ষ জাতীয় সংসদ নির্বাচন শান্তিপূর্ণভাবে সম্পন্ন হওয়ায় অন্তর্বর্তীকালীন সরকারকে বিশেষভাবে প্রধান উপদেষ্টা অধ্যাপক মুহাম্মদ ইউনূসকে ধন্যবাদ জানিয়েছে জাহাঙ্গীরনগর বিশ্ববিদ্যালয় (জাবি) শিক্ষক সমিতি।</p>

<p>শুক্রবার (১৩ ফেব্রুয়ারি) জাবি শিক্ষক সমিতির সভাপতি অধ্যাপক ড. মো. সোহেল রানা ও সম্পাদক অধ্যাপক ড. আইরীন আক্তার স্বাক্ষরিত এক বিবৃতিতে এ ধন্যবাদ জানানো হয়।</p>

<p>বিবৃতিতে বলা হয়, দেড় যুগ পরে দেশের সর্বস্তরের জনসাধারণের মধ্যে উৎসবমুখর পরিবেশে জাতীয় সংসদ নির্বাচন অনুষ্ঠিত হয়েছে। অবাধ ও নিরপেক্ষ নির্বাচন আয়োজনের জন্য অন্তর্বর্তীকালীন সরকার ও প্রধান উপদেষ্টা অধ্যাপক মুহাম্মদ ইউনূসের প্রতি কৃতজ্ঞতা প্রকাশ করা হয়। অন্তর্বর্তীকালীন সরকারের প্রশাসনিক নিরপেক্ষতা ও সাংবিধানিক দায়িত্ব পালন গণতান্ত্রিক প্রক্রিয়াকে সুসংহত করেছে বলে উল্লেখ করা হয়।</p>

<p>বিবৃতিতে নির্বাচনে বিজয়ী হওয়ায় বাংলাদেশ জাতীয়তাবাদী দল (বিএনপি) ও জনাব তারেক রহমানকে অভিনন্দন জানানো হয়। পাশাপাশি গণতান্ত্রিক প্রক্রিয়ায় অংশগ্রহণ করে দেশের কল্যাণে কাজ করার অঙ্গীকার ব্যক্ত করায় প্রতিদ্বন্দ্বী দলগুলোর প্রতিও শুভেচ্ছা জানানো হয়। নবনির্বাচিত নেতৃত্ব সংবিধান, আইনের শাসন ও প্রাতিষ্ঠানিক জবাবদিহিতার নীতিমালা অনুসরণ করবে বলে আশাবাদ ব্যক্ত করেছে জাবি শিক্ষক সমিতি।</p>

<p>বিবৃতিতে আরো উল্লেখ করা হয়, জুলাই ২০২৪-এর গণঅভ্যুত্থানে আহত ও নিহতদের আত্মত্যাগের ফলেই গণতান্ত্রিক পথে এই যাত্রা সম্ভব হয়েছে। তাদের প্রতি গভীর শ্রদ্ধা জ্ঞাপন করে নাগরিক স্বাধীনতা ও জ্ঞানভিত্তিক উন্নয়নের মাধ্যমে গণতান্ত্রিক অগ্রযাত্রা আরও শক্তিশালী করার প্রত্যাশা ব্যক্ত করা হয়।</p>