<p>হরমুজ প্রণালিতে জাহাজ চলাচল নিয়ন্ত্রণ করার পূর্ণ অধিকার ইরানের রয়েছে বলে জানিয়েছেন জাতিসংঘে নিযুক্ত রাশিয়ার রাষ্ট্রদূত ভ্যাসিলি নেবেনজিয়া।</p>

<p>মঙ্গলবার (২৮ এপ্রিল) জাতিসংঘে দেওয়া বক্তব্যে তিনি এই মন্তব্য করেছেন। একই সঙ্গে তিনি পশ্চিমা দেশগুলোর বিরুদ্ধে &lsquo;ভণ্ডামি&rsquo; ও &lsquo;জলদস্যুতার&rsquo; অভিযোগ তুলেছেন।</p>

<p>ভ্যাসিলি নেবেনজিয়া বলেন, &lsquo;&lsquo;পুরো দায়ভার ইরানের ওপর চাপানোর একটি চেষ্টা চলছে, যেন মনে হয় ইরানই তার প্রতিবেশীদের ওপর হামলা করেছে। কিন্তু যুদ্ধের সময় কোনো উপকূলীয় দেশ আক্রান্ত হলে নিরাপত্তার স্বার্থে তারা নিজ জলসীমায় জাহাজ চলাচল সীমিত বা নিয়ন্ত্রণ করতে পারে।&rsquo;&rsquo;</p>

<p>পশ্চিমা দেশগুলোকে জলদস্যুদের সঙ্গে তুলনা করে রুশ রাষ্ট্রদূত বলেন, &lsquo;&lsquo;কৃষ্ণসাগরে রাশিয়ার বাণিজ্যিক জাহাজে ইউক্রেনের হামলায় সমর্থন দিয়ে ইউরোপীয় দেশগুলো আইন লঙ্ঘন করছে।&rsquo;&rsquo;</p>

<p>নেবেনজিয়া আরও বলেন, &lsquo;&lsquo;জলদস্যুরা যেমন জাহাজে কঙ্কাল আঁকা কালো পতাকা উড়িয়ে আক্রমণ করে, পশ্চিমা দেশগুলো তেমনটা করে না। তারা তাদের বেআইনি কর্মকাণ্ডকে একতরফা জবরদস্তিমূলক ব্যবস্থার (নিষেধাজ্ঞা) আড়ালে লুকোনোর চেষ্টা করছে।&rsquo;&rsquo;</p>

<p>সূত্র: আল-জাজিরা</p>