<p>ইরানে নিখোঁজ মার্কিন ক্রুকে উদ্ধারে অভিযান চালানোর সময় যুক্তরাষ্ট্রের দুটি পরিবহন বিমান বিকল হয়ে যায়। এগুলো যাতে ইরানের হাতে না পড়ে, সেজন্য বিমান দুটি ধ্বংস করার নির্দেশ দেওয়া হয়।</p>

<p>দ্য নিউইয়র্ক টাইমসের এক প্রতিবেদনে এ তথ্য উল্লেখ করা হয়েছে।</p>

<p>ইরানে গত শুক্রবার ভূপাতিত মার্কিন যুদ্ধবিমান এফ-১৫ই-এর পাইলট ও ক্রুকে উদ্ধারে পরিচালিত উচ্চ ঝুঁকিপূর্ণ এ অভিযানের নতুন নতুন তথ্য এখন সামনে আসছে। মার্কিন কর্মকর্তাদের মতে, এটি ছিল কয়েক ধাপের একটি জটিল উদ্ধার অভিযান।</p>

<p>প্রেসিডেন্ট ডোনাল্ড ট্রাম্প এফ-১৫ই যুদ্ধবিমানের নিখোঁজ ক্রুকে উদ্ধারের খবর নিশ্চিত করে বলেছেন, &lsquo;আমরা তাঁকে পেয়েছি! তিনি এখন নিরাপদ ও সুস্থ আছেন।&rsquo;</p>

<p>ট্রাম্প আরও বলেন, উদ্ধার হওয়া ওই কর্মকর্তা একজন &lsquo;কর্নেল&rsquo;। অভিযানে তিনি কিছুটা আহত হলেও এখন আশঙ্কামুক্ত। এই বিশাল অভিযানে কয়েক ডজন বিমান অংশ নিয়েছিল বলেও জানান ট্রাম্প।</p>

<p>সূত্র: মিডল ইস্ট আই</p>