<p>বাংলাদেশ জাতীয় ক্রিকেট দলের নির্বাচক প্যানেলে পরিবর্তনের হাওয়া বইতে শুরু করেছে। বর্তমান প্রধান নির্বাচক গাজী আশরাফ হোসেন লিপুর মেয়াদ শেষ হওয়ার আগেই নতুন নেতৃত্ব চূড়ান্ত করেছে বাংলাদেশ ক্রিকেট বোর্ড।</p>

<p>পাকিস্তান সিরিজ শেষে লিপুর বিদায়ের মধ্য দিয়ে এক অধ্যায়ের সমাপ্তি ঘটতে যাচ্ছে, আর তার জায়গায় দায়িত্ব নিতে যাচ্ছেন সাবেক অধিনায়ক হাবিবুল বাশার সুমন।</p>

<p>নির্বাচক পদে আবেদন গ্রহণ শেষ হয় গত ৮ মার্চ, যেখানে মোট ১৬ জন সাবেক ক্রিকেটার আগ্রহ প্রকাশ করেন। পরবর্তী সময়ে সাক্ষাৎকার প্রক্রিয়া শেষে বাশারকেই প্রধান নির্বাচক হিসেবে বেছে নেওয়া হয়। এর আগে সহকারী নির্বাচক হিসেবে কাজ করার অভিজ্ঞতা থাকায় তাকে এই দায়িত্ব দেওয়াকে অনেকেই স্বাভাবিক সিদ্ধান্ত হিসেবেই দেখছেন।</p>

<p>অন্যদিকে সহকারী নির্বাচকের দৌড়ে কয়েকজন থাকলেও শেষ পর্যন্ত নাঈম ইসলাম এগিয়ে গেছেন বলে জানা গেছে। যদিও আনুষ্ঠানিক ঘোষণা এখনও বাকি, তবুও সবকিছু ঠিক থাকলে শিগগিরই তিনি নতুন ভূমিকায় কাজ শুরু করবেন। এই প্যানেল গঠনে বিসিবির কয়েকজন পরিচালক সক্রিয়ভাবে যুক্ত ছিলেন!</p>