<p>জাতীয় সংসদ নির্বাচনে বিজয়ী সংসদ সদস্যদের বরণ করে নিতে জাতীয় সংসদ ভবন প্রস্তুত করা হচ্ছে। মঙ্গলবারে (১৭ ফেব্রুয়ারি) নতুন মন্ত্রীসভা ও সংসদ সদস্যদের শপথ গ্রহণ অনুষ্ঠানকে ঘিরে কঠোর নিরাপত্তা বলয়ে প্রস্তুত সংসদ ভবন।</p>

<p>সোমবার (১৬ ফেব্রুয়ারি) সকাল থেকে সংসদ ভবন এলাকায় দুই শপথ অনুষ্ঠানের প্রস্তুতির নানা আয়োজন দেখা গেছে।</p>

<p>কঠোর নিরাপত্তা ব্যবস্থার বলয়ে থাকা পুরো সংসদ ভবন এলাকায় বিপুল সংখ্যক পুলিশ ও অন্যান্য আইনশৃঙ্খলা বাহিনীর সদস্যদের মোতায়েন করা হয়েছে। সবগুলো প্রবেশ গেটে ব্যারিকেড দেওয়া হয়েছে। মূল প্রবেশ গেটটি বন্ধ রয়েছে। তবে&nbsp;ফটকে দায়িত্ব পালন করছেন আনসার ও পুলিশ সদস্যরা। প্রধান সড়ক থেকে সংসদের মূল ভবনের সামনে লোকজনকে কাজ করতে দেখা গেছে।</p>

<p>সংশ্লিষ্টরা জানিয়েছেন, আগামীকাল মঙ্গলবার সকাল ১০টায় জাতীয় সংসদ ভবনের দক্ষিণ প্লাজায় প্রধান নির্বাচন কমিশনার (সিইসি) এ এম এম নাসির উদ্দিন সংসদ সদস্যদের শপথবাক্য পাঠ করাবেন। এরপর শপথ নেওয়া সদস্যরা সংসদ ভবনের নবম তলায় সংখ্যাগরিষ্ঠতা অর্জনকারী দল বিএনপির সংসদীয় দলের নেতা নির্বাচন করবেন।</p>

<p>পরে সংসদীয় দলের নেতা রাষ্ট্রপতির কাছে সংখ্যাগরিষ্ঠ সদস্যের আস্থা লাভের বিষয়টি আনুষ্ঠানিকভাবে জানাবেন। রাষ্ট্রপতি তখন তাকে নিয়মানুযায়ী প্রধানমন্ত্রী পদে নিয়োগ দেবেন এবং নতুন মন্ত্রিসভা গঠনের আহ্বান জানাবেন।</p>

<p>মঙ্গলবার বিকেল চারটায় সংসদ ভবনের দক্ষিণ প্লাজায় নতুন সরকারের প্রধানমন্ত্রী ও মন্ত্রিসভার শপথ হবে। নিয়মানুযায়ী, বর্তমান রাষ্ট্রপতি মো. সাহাবুদ্দিন মন্ত্রিসভার শপথ পড়াবেন।</p>

<p>সরেজমিনে আরও দেখা যায়, শপথ গ্রহণকে কেন্দ্র করে জাতীয় সংসদ ভবন পরিষ্কারের কাজ চলছে। সংসদ ভবনের দক্ষিণ প্লাজা ও শপথ গ্রহণ কক্ষে শপথ অনুষ্ঠানসহ অধিবেশনের প্রস্তুতির কাজ চলছে। সংসদের বাইরে সদস্যদের বরাদ্দ করা কক্ষগুলো সাজানোর কাজও চলছে।</p>

<p>২০২৪ সালের ৫ আগষ্টের গণ-অভ্যুত্থানের দিন গণভবনের পাশাপাশি জাতীয় সংসদ ভবনেও ব্যাপক ভাঙচুর ও লুটপাট চালানো হয়। সংসদ ভবন সূত্র জানিয়েছে, গণ-অভ্যুত্থানের সময় যেসব অংশ ক্ষতিগ্রস্ত হয়েছিল, সেগুলো মেরামত করা হচ্ছে। নির্বাচনের দুদিন পর শনিবার থেকে সেখানে শপথ অনুষ্ঠান আয়োজনের প্রস্তুতি শুরু করেছে মন্ত্রিপরিষদ বিভাগ ও সংসদ সচিবালয়।</p>

<p>জাতীয় সংসদ সচিবালয়ের সচিব কানিজ মওলা সাংবাদিকদের বলেন, মঙ্গলবার সকালে সংসদ সদস্যদের এবং বিকেলে নতুন সরকারের শপথের সব রকমের ব্যবস্থা করা হচ্ছে।</p>

<p>সংবিধান অনুযায়ী, গেজেট প্রকাশের পরবর্তী তিন দিনের মধ্যে নির্বাচিত সদস্যদের শপথ নেওয়ার বিধান রয়েছে। শুক্রবার রাতে ত্রয়োদশ সংসদ নির্বাচনের ২৯৯টি আসনের মধ্যে ২৯৭টিতে জয়ীদের গেজেট প্রকাশ করে নির্বাচন কমিশন।</p>