<p>পাকিস্তানের সাবেক প্রধানমন্ত্রী ইমরান খানের শারীরিক অবস্থা নিয়ে নতুন করে উদ্বেগ দেখা দিয়েছে। আদালতে জমা দেওয়া এক প্রতিবেদনে বলা হয়েছে, কারাগারে থাকা অবস্থায় তার ডান চোখের দৃষ্টিশক্তি প্রায় নষ্ট হয়ে গেছে। বর্তমানে ওই চোখে তিনি মাত্র ১৫ শতাংশ দেখতে পান।</p>

<p>পাকিস্তান সুপ্রিম কোর্টের নিযুক্ত আইনজীবী সালমান সাফদার ১০ ফেব্রুয়ারি প্রায় দুই ঘণ্টা ইমরান খানের সঙ্গে কথা বলেন এবং তাঁর কারাবাসের পরিবেশ পরিদর্শন করেন। এরপর তিনি সাত পৃষ্ঠার একটি বিস্তারিত প্রতিবেদন আদালতে জমা দেন। প্রতিবেদনে বলা হয়, ইমরান খান গত তিন মাস ধরে চোখে ঝাপসা দেখার কথা বারবার জানালেও কারা কর্তৃপক্ষ কোনো ব্যবস্থা নেয়নি। আইনজীবীর ভাষ্য অনুযায়ী, হঠাৎ একদিন ইমরান খানের ডান চোখে পুরোপুরি দৃষ্টি চলে যায়। পরে ৬ ফেব্রুয়ারি করা এক চিকিৎসা পরীক্ষায় জানা যায়, তিনি রাইট সেন্ট্রাল রেটিনাল ভেইন অক্লুশন-এ আক্রান্ত। এটি চোখের ভিতরের একটি রক্তনালি বন্ধ হয়ে যাওয়ার সমস্যা (রক্ত জমাট বেঁধে চোখ ক্ষতিগ্রস্ত হয়), যার ফলে দৃষ্টিশক্তি মারাত্মকভাবে কমে যেতে পারে। প্রতিবেদনে আরও বলা হয়, ৭৩ বছর বয়সি ইমরান খান মানসিকভাবে খুবই বিপর্যস্ত। সাক্ষাৎকারের সময় তার চোখ দিয়ে বারবার পানি পড়ছিল। এই প্রতিবেদন পাওয়ার পর সুপ্রিম কোর্ট দ্রুত ব্যবস্থা নেয়। আদালত একটি বিশেষ চিকিৎসক দল গঠনের নির্দেশ দেয় এবং ১৬ ফেব্রুয়ারির মধ্যে তাঁর চোখ পরীক্ষা সম্পন্ন করতে বলে। একই সঙ্গে ইমরান খানকে যুক্তরাজ্যে থাকা তাঁর ছেলেদের সঙ্গে ফোনে কথা বলার অনুমতিও দেওয়া হয়। ইমরান খানের দল পাকিস্তান তেহরিক-ই-ইনসাফ (পিটিআই) এই ঘটনায় গভীর উদ্বেগ প্রকাশ করেছে। দলটি বলেছে, অবিলম্বে তাঁকে বিশেষায়িত হাসপাতালে নিয়ে চিকিৎসা দিতে হবে এবং ব্যক্তিগত চিকিৎসকদের সঙ্গে দেখা করার সুযোগ দিতে হবে। -ডন</p>

<p>উল্লেখ্য, ইমরান খান ২০২৩ সালের আগস্ট থেকে কারাগারে রয়েছেন। জাতিসংঘের একটি বিশেষ দল আগেই বলেছে, তাঁর আটক আইনগতভাবে প্রশ্নবিদ্ধ এবং রাজনৈতিক উদ্দেশ্যপ্রণোদিত। এই ঘটনায় পাকিস্তানের রাজনীতিতে নতুন করে উত্তেজনা তৈরি হয়েছে।</p>

<p>টিআর</p>