<p>কক্সবাজারে সরকারি প্রাথমিক বিদ্যালয়ের সহকারী শিক্ষক নিয়োগ পরীক্ষায় প্রশ্নফাঁস চক্রের সঙ্গে জড়িত থাকার অভিযোগে দুই পরীক্ষার্থীকে আটক করা হয়েছে।</p>

<p>শুক্রবার (৮ জানুয়ারি) পরীক্ষা চলাকালে কক্সবাজার সিটি কলেজ ও দক্ষিণ খুরুশকুল পরীক্ষাকেন্দ্র থেকে তাদের আটক করা হয়। সরকারি গোয়েন্দা সংস্থার তথ্যের ভিত্তিতে কেন্দ্রের দায়িত্বপ্রাপ্ত এক্সিকিউটিভ ম্যাজিস্ট্রেট অভিযান পরিচালনা করে ডিভাইসসহ ওই দুই পরীক্ষার্থীকে হাতেনাতে আটক করেন।</p>

<p>আটকের সময় তাদের কাছ থেকে দুটি মোবাইল ফোন, একটি ইলেকট্রনিক ডিভাইস এবং একটি পুলিশের ব্যাগ উদ্ধার করা হয়। উদ্ধারকৃত ডিভাইস ব্যবহার করে বাইরে থেকে প্রশ্ন ও উত্তর আদান-প্রদানের চেষ্টা করা হচ্ছিল বলে প্রাথমিক তদন্তে ধারণা করা হচ্ছে।</p>

<p>আটককৃতরা হলেন&mdash;পেকুয়া উপজেলার আক্তার আহমেদের ছেলে ফজলুল হক এবং কুতুবদিয়া উপজেলার লেমশীখালী এলাকার হাবিবুল মান্নানের স্ত্রী জেসমিন আক্তার।</p>

<p>ঘটনার পরপরই আটককৃতদের জিজ্ঞাসাবাদ শেষে আইনগত ব্যবস্থা গ্রহণের জন্য কক্সবাজার সদর মডেল থানায় হস্তান্তর করা হয়।</p>

<p>প্রশাসন সূত্র জানায়, প্রশ্নফাঁস চক্রের সঙ্গে আরও কেউ জড়িত আছে কি না, সে বিষয়ে তদন্ত চলছে। এ ঘটনায় সংশ্লিষ্টদের বিরুদ্ধে কঠোর আইনানুগ ব্যবস্থা নেওয়া হবে বলে জানিয়েছে কর্তৃপক্ষ।</p>