<p>অর্থ মন্ত্রণালয়ের আওতায় রাজস্ব নীতি ও রাজস্ব ব্যবস্থাপনা নামে দুটি বিভাগ গঠনের প্রস্তাবে সায় দিয়েছে অন্তর্বর্তী সরকার। পাশাপাশি চারটি নতুন থানা স্থাপনসহ প্রশাসনিক পুনর্বিন্যাসের ১১টি প্রস্তাব অনুমোদন পেয়েছে।</p>

<p>মঙ্গলবার (২০ জানুয়ারি) যমুনায় প্রধান উপদেষ্টা মুহাম্মদ ইউনূসের সভাপতিত্বে প্রশাসনিক পুনর্বিন্যাস সংক্রান্ত জাতীয় বাস্তবায়ন কমিটির (নিকার) ১১৯তম সভায় এসব সিদ্ধান্ত নেওয়া হয়।</p>

<p>নতুন থানাগুলো হলো- গাজীপুর জেলার পূর্বাচল উত্তর, নারায়ণগঞ্জ জেলার পূর্বাচল দক্ষিণ ও কক্সবাজার জেলার মাতারবাড়ী। এ ছাড়া নরসিংদী জেলার রায়পুরাকে ভেঙে একটি নতুন থানা স্থাপনের প্রস্তাব অনুমোদিত হয়েছে। আর সাতক্ষীরাকে &lsquo;বি&rsquo; থেকে &lsquo;এ&rsquo; শ্রেণির জেলায় উন্নীত করার প্রস্তাব অনুমোদিত হয়েছে।</p>

<p>সভায় স্বাস্থ্য মন্ত্রণালয়ের &lsquo;স্বাস্থ্য সেবা বিভাগ&rsquo; এবং &lsquo;স্বাস্থ্য শিক্ষা ও পরিবার কল্যাণ বিভাগ&rsquo; দুটিকে আবার একত্র করে &lsquo;স্বাস্থ্য ও পরিবার কল্যাণ মন্ত্রণালয়&rsquo; পুনর্গঠন করার প্রস্তাব অনুমোদন করা হয়।</p>

<p>এ ছাড়া মহিলা ও শিশুবিষয়ক মন্ত্রণালয়ের নাম পরিবর্তন করে &lsquo;নারী ও শিশু মন্ত্রণালয়&rsquo; করার প্রস্তাব সভায় অনুমোদিত হয়। তবে এই মন্ত্রণালয়ের ইংরেজি নাম অপরিবর্তিত থাকবে।</p>

<p>সভায় অর্থ মন্ত্রণালয়ের আওতায় &lsquo;রাজস্ব নীতি বিভাগ&rsquo; ও &lsquo;রাজস্ব ব্যবস্থাপনা বিভাগ&rsquo; নামের দুটি প্রশাসনিক বিভাগ গঠনের প্রস্তাব অনুমোদন করা হয়। প্রসঙ্গত, এ বিষয়ে ইতিমধ্যে রাজস্ব নীতি ও রাজস্ব ব্যবস্থাপনা অধ্যাদেশ, ২০২৫ জারি করা হয়েছে।</p>

<p>সভায় পরিবেশগত বৈশ্বিক ঐতিহ্য, পর্যটন ও অর্থনৈতিক সম্ভাবনার বিবেচনায় সাতক্ষীরা জেলাকে &lsquo;বি&rsquo; থেকে &lsquo;এ&rsquo; শ্রেণিতে উন্নীত করার প্রস্তাব অনুমোদন করা হয়।</p>

<p>এ ছাড়া ঠাকুরগাঁও জেলায় &lsquo;ভূল্লী&rsquo; থানার নামের বানান সংশোধনের প্রস্তাব সভায় অনুমোদিত হয়।</p>

<p>সভায় প্রধান উপদেষ্টা ছাড়াও কয়েকজন উপদেষ্টা, মন্ত্রিপরিষদ সচিব, মুখ্য সচিবসহ সরকারের ১৪ জন সচিব বা জ্যেষ্ঠ সচিব উপস্থিত ছিলেন।</p>