<p>স্থানীয় সরকার, পল্লী উন্নয়ন ও সমবায় মন্ত্রণালয়ের প্রতিমন্ত্রী মীর শাহে আলম বলেছেন, বিগত সরকারের সময় আইন পরিবর্তন করে স্থানীয় সরকার নির্বাচনগুলোতে জাতীয় প্রতীক বা দলীয় প্রতীক দিয়ে নির্বাচন করা হয়েছে এবং সেটা অনেক প্রশ্নবিদ্ধ হয়েছে।</p>

<p>তিনি বলেন, দলীয় প্রতীক ছাড়া সাধারণ প্রতীকে নির্বাচন হওয়ার ব্যাপারে একটা অধ্যাদেশ অন্তবর্তীকালীন সরকার জারি করেছেন। আগামী ১২ মার্চ অধ্যাদেশ সংসদে উপস্থাপন করা হবে। পার্লামেন্ট কোন অধ্যাদেশগুলো গ্রহণ করবে বা কোনটি করবেন না এটা ওইদিন সিদ্ধান্ত হবে।<br />
মঙ্গলবার (৩ মার্চ) সকালে সিলেট সিটি করপোরেশনের কর্মকতা-কর্মচারীদের সাথে মতবিনিময় শেষে সাংবাদিকদের তিনি এসব কথা জানান।<br />
প্রতিমন্ত্রী বলেন, প্রতীকের বিষয়টি নিষ্পত্তি না হওয়া পর্যন্ত নির্বাচন নয়, সংসদে আইন আকারে পাশ করা হলে দ্রুততম সময়ের মধ্যে স্থানীয় সরকার নির্বাচন হবে।</p>

<p>সিটি করপোরেশনের ওয়ার্ডগুলোতে প্রশাসক নিয়োগ প্রসঙ্গে করা এক প্রশ্নের জবাবে প্রতিমন্ত্রী মীর শাহে আলম বলেন, জাতীয় পর্যায় থেকে সিদ্ধান্ত আসলে ওয়ার্ড পর্যায়েও প্রশাসক দেওয়া হবে। সিসিকে চলমান ও প্রক্রিয়াধীন সব প্রকল্পের নিয়ে আলোচনা করে সিলেটের জলাবদ্ধতা, খাল খনন সহ নতুন প্রকল্প গ্রহণের জন্য নির্দেশনা দেন প্রতিমন্ত্রী।<br />
তাছাড়া সুরমা নদী এবং ছড়া বা খালের প্রকল্প নতুন করে উপস্থাপন করলে মন্ত্রণালয় থেকে একনেক বা প্ল্যানিং কমিশনে পাঠিয়ে দ্রুত সম্ভব বাস্তবায়ন করা হবে বলে জানান।</p>

<p>নগরভবনে মতবিনিময় সভায় সিলেট-৩ আসনের সংসদ সদস্য এম এ মালিক, সিলেট-৬ আসনের সংসদ সদস্য এমরান আহমদ চৌধুরী, সুনামগঞ্জ-১ আসনের সংসদ সদস্য কামরুজ্জামান কামরুল, সিলেট মহানগর বিএনপির সাধারণ সম্পাদক ইমদাদ হোসেন চৌধুরী, সিটি কর্পোরেশনের প্রধান প্রকৌশলী মো. আলী আকবর, সচিব বিশ্বজিত দেবসহ সিটির বিভাগীয় ও শাখা প্রধানগণ উপস্থিত ছিলেন।</p>

<p>এর আগে, সকালে সংক্ষিপ্ত সফরে সিলেট আসেন প্রতিমন্ত্রী মীর শাহে আলম। প্রতিমন্ত্রী সিলেটের বিভিন্ন দপ্তরের কর্মকর্তাদের সঙ্গে মতবিনিময় করেন। এরপর তিনি হযরত শাহজালাল (রহ.) মাজার জিয়ারত করেন। পরে রিকাবীবাজারে এম. সাইফুর রহমান অডিটোরিয়াম, ধোপাদিঘিরপাড় ওয়াকওয়ে এবং জেল কলোনি পরিদর্শন করেন মীর শাহে আলম।</p>