<p>উত্তর আমেরিকার (কানাডা ও আমেরিকা) বক্স অফিসে আয়ের নতুন রেকর্ড গড়ে মুক্তির মাত্র দুই সপ্তাহের মাথায় সিনেমাটি ছাড়িয়ে গেছে এ যাবৎকালে আয়ের শীর্ষে থাকা সিনেমা &lsquo;হাওয়া&rsquo;র লাইফটাইম গ্রস কালেকশনকে।</p>

<p>শুক্রবার (১৭ এপ্রিল) সিনেমাটির আন্তর্জাতিক পরিবেশক &lsquo;স্বপ্ন স্কেয়ারক্রো&rsquo; ও বক্স অফিস ট্র্যাকার &lsquo;কমস্কোর&rsquo; এই তথ্য নিশ্চিত করেছে।</p>

<p>জানা গেছে, এর আগে উত্তর আমেরিকার বাজারে &lsquo;হাওয়া&rsquo; সিনেমাটি মোট ৩ লাখ ৫৮ হাজার ডলার আয় করেছিল। এবার তার রেকর্ড ভেঙে &lsquo;বনলতা এক্সপ্রেস&rsquo; মুক্তির মাত্র দুই সপ্তাহেই ৩ লাখ ৬১ হাজার ডলার আয় করে সেই রেকর্ড ভেঙে দিয়েছে।</p>

<p>বর্তমানে ৫৪টি থিয়েটারে প্রদর্শিত হওয়া সিনেমাটি ইতোমধ্যেই বক্স অফিসে শীর্ষস্থান দখল করেছে।</p>

<p>সিনেমাটির অভাবনীয় এই সাফল্যে উচ্ছ্বাস প্রকাশ করেছেন সংশ্লিষ্টরা। সিনেমার অন্যতম অভিনেত্রী উচ্ছ্বাস প্রকাশ করে সামাজিক মাধ্যমে একটি পোস্টও দিয়েছেন।</p>

<p>অন্যদিকে সিনেমার পরিচালক তানিম নূর দর্শকদের প্রতি কৃতজ্ঞতা প্রকাশ করে বলেন, এই অর্জন আন্তর্জাতিক বাজারে বাংলা সিনেমার সম্ভাবনাকে আরও এক ধাপ এগিয়ে নিয়েছে।</p>

<p>তানিম নূর পরিচালিত ও বুড়িগঙ্গা টকিজ প্রযোজিত এই সিনেমাটি গেল শুক্রবার থেকে উত্তর আমেরিকা ও যুক্তরাজ্যে মোট ২২টি থিয়েটারে তৃতীয় সপ্তাহে পদার্পণ করেছে।</p>

<p>তারকাবহুল এই সিনেমায় অভিনয় করেছেন মোশাররফ করিম, চঞ্চল চৌধুরী, ইন্তেখাব দিনার, জাকিয়া বারী মম, আজমেরী হক বাঁধন, সাবিলা নূর ও শরীফুল রাজসহ আরও অনেকে। সিনেমাটির সহ-প্রযোজনায় রয়েছে হইচই প্রোডাকশন।</p>