<p>রাজশাহী বিশ্ববিদ্যালয়ের (রাবি) সাবেক উপাচার্য অধ্যাপক ড. সালেহ হাসান নকীব ও তাঁর প্রশাসনের বিরুদ্ধে ব্যাপক স্বজনপ্রীতি, দলীয়করণ এবং নিয়োগে অনিয়মের গুরুতর অভিযোগ উঠেছে। অভিযোগ রয়েছে, দায়িত্বে থাকার প্রায় দেড় বছরে শিক্ষক, চিকিৎসক ও কর্মকর্তা-কর্মচারী মিলিয়ে নিয়োগ দেওয়া ৫১৫ জনের &nbsp;বড় অংশের ক্ষেত্রেই দলীয় বিবেচনা, আত্মীয়তার সম্পর্ক ও রাজনৈতিক পরিচয় প্রাধান্য পেয়েছে।</p>

<p>এসব নিয়োগের বিষয়ে বিস্তারিত তথ্য ও নথিপত্র তলব করেছেন রাবির নতুন দায়িত্বপ্রাপ্ত উপাচার্য অধ্যাপক ড. ফরিদুল ইসলাম। অনিয়মের প্রাথমিক প্রমাণ পাওয়ায় সাবেক প্রশাসনের শেষ সময়ে দেওয়া দুটি নিয়োগ বাতিলও করেছে বর্তমান কর্তৃপক্ষ। একই সঙ্গে গত ১৮ মাসে সম্পন্ন হওয়া সব নিয়োগের তথ্য সংশ্লিষ্ট বিভাগ ও দপ্তর থেকে চাওয়া হয়েছে।</p>

<p><strong>শিক্ষক, চিকিৎসক ও কর্মচারীসহ ৫১৫ নিয়োগ</strong><br />
সংশ্লিষ্ট সূত্র জানায়, সাবেক উপাচার্য অধ্যাপক নকীবের সময়ে বিভিন্ন বিভাগ ও দপ্তরে ১৯৫ জন শিক্ষক, ৩১৫ জন তৃতীয় ও চতুর্থ শ্রেণির কর্মচারী এবং পাঁচজন চিকিৎসক নিয়োগ দেওয়া হয়েছে। এসব নিয়োগে স্বচ্ছতা, যোগ্যতা যাচাই ও নিয়মতান্ত্রিক প্রক্রিয়া অনুসরণ করা হয়েছে কি না তা নিয়ে বিশ্ববিদ্যালয়জুড়ে অভিযোগ ও প্রশ্ন উঠেছে। বিশেষত, দৈনিক মজুরিভিত্তিক ৩১৫ জন কর্মচারীর নিয়োগ নিয়েই বেশি সমালোচনা রয়েছে। দৈনিক ৭৫০ টাকা হারে বেতন-ভাতা পাওয়া এসব কর্মচারীকে রাবির বিভিন্ন দপ্তরে পদায়ন করা হয়েছে। অভিযোগ রয়েছে, &lsquo;জুলাই আন্দোলনে অংশগ্রহণ&rsquo;-এর বিষয়টি সামনে এনে এই নিয়োগ দেওয়া হলেও বাস্তবে রাজনৈতিক আনুগত্য ও ব্যক্তিগত সম্পর্ক বিবেচনায় নেওয়া হয়েছে।</p>

<p><strong>আত্মীয়করণ ও গোপন নিয়োগ</strong><br />
রাবির দায়িত্বশীল কয়েকটি সূত্রের দাবি, সাবেক উপ-উপাচার্য (প্রশাসন) অধ্যাপক মাঈন উদ্দীন প্রথমদিকে নিজের জেলা ফেনীর দাগনভূইঞা থেকে দুজনকে নিয়োগ দেন। নিয়োগ তালিকার শুরুতেই থাকা আবু বকর সিদ্দিক ও শাহরিয়ার তামিম নামের ওই দুজনকে বিশ্ববিদ্যালয়ের ঢাকা গেস্ট হাউজে পদায়ন করা হয়। বিশ্ববিদ্যালয়ের ভেতরে তাঁদের সঙ্গে আত্মীয়তার সম্পর্ক নিয়েও আলোচনা রয়েছে। বিদায়ের আগে ২৮ মার্চ অনেকটা নীরবে পরিবহন দপ্তরে আরও দুজনকে নিয়োগ দেওয়া হয় বলেও অভিযোগ উঠেছে। তবে এসব বিষয়ে রাবির সাবেক উপাচার্য ড. সালেহ হাসান নকীবের বক্তব্য জানতে চাওয়া হলে মন্তব্য করতে রাজি হননি তিনি।</p>

<p><strong>&lsquo;বৈষম্যবিরোধী&rsquo; পরিচয়ের আড়ালে দলীয়করণ</strong><br />
বিগত আওয়ামী লীগ সরকারবিরোধী আন্দোলনে সরব অবস্থানে থেকে নেতৃত্ব দেন ড. নকীব। সেই সময়ের &lsquo;বৈষম্যবিরোধী আন্দোলনে&#39; শিক্ষার্থীদের পাশে রাজপথেও ছিলেন তিনি। সরকার পতনের পরে বৈষম্যবিরোধী ছাত্রনেতাদের সুপারিশে ২০২৪ সালের ৫ সেপ্টেম্বর বিশ্ববিদ্যালয়ের ২৫তম উপাচার্য হিসেবে দায়িত্ব নেন পদার্থবিজ্ঞান বিভাগের এই অধ্যাপক। কিন্তু উপাচার্য হওয়ার পর থেকেই ড. নকীব ছাত্রনেতাদের প্রভাব বলয়ে চলে যান এবং তাদের বিভিন্ন আবদার পূরণে প্রশাসনিক সিদ্ধান্ত নিতে থাকেন- এমন অভিযোগ উঠেছে। রাবির বিভিন্ন গুরুত্বপূর্ণ পদে নির্দিষ্ট রাজনৈতিক মতাদর্শের ব্যক্তি ও সমর্থকদের পুনর্বাসনের অভিযোগও রয়েছে তাঁর বিরুদ্ধে।</p>

<p>অধ্যাপক নকীবের এসব কার্যক্রমকে দলীয়করণ ও স্বজনপ্রীতি হিসেবে দেখছেন বিশ্ববিদ্যালয় শাখা ছাত্রদলের সভাপতি সুলতান আহমেদ রাহী। তিনি অভিযোগ করে বলেন, গণআন্দোলন পরবর্তী সময়ে শুধুমাত্র দলীয় পরিচয় বহনকারীদেরই বিশেষ সুবিধা দিয়েছেন তিনি। বিভিন্ন সময়ে অ্যাডহক নিয়োগের মাধ্যমে &lsquo;রাতের আঁধারে&rsquo; কর্মকর্তা-কর্মচারীদের নিয়োগ দিতেও দেখা গেছে। দায়িত্ব নেওয়ার পর থেকে প্রতিটি দিনই নজীরবিহীন স্বজনপ্রীতি করেছেন অধ্যাপক নকীব। প্রতিটি অভিযোগের সুষ্ঠু তদন্তের দাবি জানাই।&#39;<br />
শ্বশুরকে ইমেরিটাস অধ্যাপক নিয়োগ!</p>

<p>রাবির সাবেক উপাচার্য অধ্যাপক ড. সালেহ হাসান নকীবের বিরুদ্ধে অভিযোগ রয়েছে পারিবারিক প্রভাব বিস্তারেরও। দায়িত্ব নেওয়ার কিছুদিনের মধ্যেই ২০২৪ সালের ১২ ডিসেম্বর সিন্ডিকেটের ৫৩৫তম সভায় তাঁর শ্বশুর পদার্থবিজ্ঞান বিভাগের অবসরপ্রাপ্ত অধ্যাপক ড. এ কে এম আজহারুল ইসলামকে ইমেরিটাস অধ্যাপক হিসেবে নিয়োগ দেওয়া হয়। নিজের আত্মীয়কে এভাবে নিয়োগে প্রশ্নও তুলেছেন বিশ্ববিদ্যালয়ের শিক্ষকদের অনেকে।</p>

<p><strong>স্বচ্ছতার প্রশ্ন শিক্ষকদেরও&nbsp;</strong><br />
কয়েকজন শিক্ষকের অভিযোগ, বিভিন্ন বিভাগে শিক্ষক নিয়োগেও অনিয়ম হয়েছে। নাম প্রকাশে অনিচ্ছুক একজন শিক্ষক বলেন, কিছু বিভাগে নিয়োগের পুরো প্রক্রিয়াই প্রশ্নবিদ্ধ ছিল। মেধা তালিকা চূড়ান্তকরণ থেকে বিশেষজ্ঞ মতামত- সব ক্ষেত্রেই অসঙ্গতির অভিযোগ রয়েছে।&#39;</p>

<p>বিশ্ববিদ্যালয়ের বিএনপিপন্থী রাজনীতিতে সক্রিয় ইউট্যাবের সাধারণ সম্পাদক অধ্যাপক মামুনুর রশিদ অভিযোগ করে বলেন, &lsquo;অধ্যাপক নকীব প্রশাসনের নিয়োগে স্বচ্ছতার অভাব ছিল। অনেক বিভাগের শিক্ষার্থীদের আন্দোলন করতেও দেখেছি। নতুন প্রশাসন এসব বিষয়ে তলব করেছে। কোনো নিয়োগে অস্বচ্ছতা থাকলে, তা তদন্তেই বের হয়ে আসবে।&rsquo;</p>

<p>উর্দু বিভাগের একজন শিক্ষক নাম প্রকাশ না করার শর্তে এদিনকে বলেন, &lsquo;বিগত নকীব প্রশাসন জামায়াত-শিবির সংশ্লিষ্টদেরকে নিয়োগ দিতে নানা আয়োজন করেছে। উপাচার্যের নিজ বিভাগেও শিক্ষক নিয়োগে অনিয়ম ও দুর্নীতির আশ্রয় নেওয়া হয়েছে। তিনটি পদের বিপরীতে ১৮ জনের মৌখিক পরীক্ষা নেওয়া হয়েছে। আবার চূড়ান্ত শিক্ষক মেধা তালিকায় বিশেষজ্ঞ শিক্ষকের স্বাক্ষর ছাড়াই নিয়োগ সম্পন্ন হয়েছে।&rsquo;</p>

<p>নাম প্রকাশে অনিচ্ছুক আরেকজন শিক্ষক বলেন, &lsquo;আমাদের আশা ছিল, আওয়ামী লীগর সরকারের পতনের পর আর কোনো অনিয়ম, দুর্নীতি ও স্বজনপ্রীতি হবে না। কিন্তু আমরা বিগত নকীব প্রশাসনের বিরুদ্ধে অনেক অনিয়মের দেখা পেয়েছি। তিনি তার শ্বশুরকেও নিয়োগ দিয়েছেন। এর চেয়ে আর স্বজনপ্রীতি কি হয়? &rsquo;</p>

<p><strong>বর্তমান প্রশাসনের অবস্থান</strong><br />
সবগুলো নিয়োগ বিষয়ে বিস্তারিত জানতে তথ্য চাওয়া হয়েছে বলে জানিয়ে বিশ্ববিদ্যালয়ের বর্তমান উপাচার্য অধ্যাপক ড. ফরিদুল ইসলাম বলেন, গত ১৮ মাসে কোথায়, কতজন, কী প্রক্রিয়ায় নিয়োগ পেয়েছেন- এসব তথ্য জানা প্রয়োজন। সব বিভাগ ও দপ্তর থেকে তথ্য আসার পর বিষয়টি পর্যালোচনা করে প্রয়োজনীয় ব্যবস্থা নেওয়া হবে।&#39;</p>

<p>রাবির সাম্প্রতিক নিয়োগ কার্যক্রম নিয়ে ওঠা এসব অভিযোগ এখন বিশ্ববিদ্যালয়জুড়ে আলোচনার কেন্দ্রবিন্দুতে। তথ্য যাচাই ও তদন্ত শেষে প্রকৃত চিত্র সামনে এলে বিতর্কিত নিয়োগের পেছনের বাস্তবতা আরও স্পষ্ট হবে বলেও মনে করছেন অভিযোগকারীরা।</p>