<p>অন্তর্বর্তী সরকারের প্রধান উপদেষ্টা&nbsp;অধ্যাপক মুহাম্মদ ইউনূস&nbsp;স্বাস্থ্যখাতকে তার সরকারের সর্বোচ্চ অগ্রাধিকার হিসেবে ঘোষণা করেছেন। বুধবার (২৮ জানুয়ারি)&nbsp;রাষ্ট্রীয় অতিথি ভবন যমুনায় চীন-বাংলাদেশ অংশীদারত্ব ফোরাম এক&nbsp;প্রতিনিধিদলের বৈঠকে তিনি এই আশা ব্যক্ত করেন।</p>

<p>শুক্রবার (৩০ জানুয়ারি)&nbsp;প্রধান উপদেষ্টা দপ্তর থেকে পাঠানো এক বিজ্ঞপ্তিতে এই তথ্য জানানো হয়েছে।&nbsp;</p>

<p>বিজ্ঞপ্তিতে বলা হয়, বৈঠকে &lsquo;ওয়ালভ্যাক্স বায়োটেকনোলজি&rsquo;র পরিচালনা পর্ষদের জ্যেষ্ঠ উপদেষ্টা অ্যান্ড্রু জিলং ওং এবং &lsquo;ওয়ালভ্যাক্স বায়োটেক (সিঙ্গাপুর)&rsquo;-এর ব্যবস্থাপনা পরিচালক ইউচিং ইয়াও বাংলাদেশে তাদের কাজের অভিজ্ঞতা ও আগ্রহের কথা জানান। অন্তত ২২টি দেশে টিকা রপ্তানি করা এই প্রতিষ্ঠানটি বাংলাদেশে স্থানীয়ভাবে পিসিভি ও এইচপিভি টিকা উৎপাদনের সম্ভাবনা খতিয়ে দেখছে। যুক্তরাজ্য ও ইন্দোনেশিয়ায়তেও তাদের স্থানীয় সহযোগী প্রতিষ্ঠান রয়েছে।</p>

<p>একইসঙ্গে প্রধান উপদেষ্টা স্বাস্থ্য, অবকাঠামো ও ডিজিটাল খাতে দুই দেশের সহযোগিতা জোরদারের ওপর গুরুত্ব দেন এবং চীন সরকারের অব্যাহত সহযোগিতার জন্য কৃতজ্ঞতা প্রকাশ করেন। অন্তর্বর্তী সরকারের অগ্রাধিকার তুলে ধরে অধ্যাপক ইউনূস বলেন, &lsquo;স্বাস্থ্যখাতই সর্বোচ্চ গুরুত্ব পাচ্ছে।&rsquo;</p>

<p>তিনি বলেন, &lsquo;ডিজিটাল প্রযুক্তির মাধ্যমে চিকিৎসক ও রোগীর সংযোগ, চিকিৎসা ইতিহাসের ডিজিটাল সংরক্ষণ এবং সহজে অ্যাপয়েন্টমেন্ট পাওয়ার ব্যবস্থা গড়ে তোলাই লক্ষ্য। পাশাপাশি, ওষুধ খাতে সামাজিক ব্যবসার প্রয়োজনীয়তাও রয়েছে।&rsquo;</p>

<p>অধ্যাপক ইউনূস বলেন, &lsquo;অল্প খরচে উৎপাদিত ওষুধ উচ্চমূল্যে বিক্রি হয়, এ অবস্থা বদলাতে মানুষের কল্যাণকে অগ্রাধিকার দেওয়া সামাজিক ব্যবসাভিত্তিক ফার্মাসিউটিক্যাল প্রতিষ্ঠান গড়ে তুলতে চান তারা।&rsquo;</p>

<p>কোভিড-১৯ মহামারির সময় পেটেন্টমুক্ত টিকার পক্ষে বাংলাদেশের অবস্থানের কথাও স্মরণ করেন প্রধান উপদেষ্টা।</p>

<p>তিনি বলেন, &lsquo;মানুষ মারা যাচ্ছিল, অথচ কেউ কেউ লাভ করছিল, এটা লজ্জাজনক।&rsquo; অধ্যাপক ইউনূস এ সময় উত্তরাঞ্চলে &lsquo;হেলথ সিটি&rsquo; গড়ার ভাবনার কথাও তুলে ধরেন।</p>

<p>তিনি আরও বলেন, &lsquo;সেখানে ১ হাজার শয্যার আন্তর্জাতিক হাসপাতাল, মেডিকেল কলেজ, গবেষণা কেন্দ্র, টিকা উৎপাদন ও ওষুধ শিল্পসহ স্বাস্থ্যসংশ্লিষ্ট সব কার্যক্রম এক জায়গায় গড়ে তোলা হবে। এতে প্রতিবেশী ভারত, নেপাল ও ভুটানের মানুষও উপকৃত হতে পারবেন।&rsquo;</p>

<p>বৈঠক শেষে অধ্যাপক ইউনূস ধারাবাহিক সহযোগিতা ও সমর্থনের জন্য চীনা সরকারের প্রতি কৃতজ্ঞতা জানান।<br />
&nbsp;</p>