<p>যুক্তরাষ্ট্রের পররাষ্ট্রমন্ত্রী মার্কো রুবিও গতকাল মঙ্গলবার বলেছেন, ইরান যুদ্ধের &lsquo;শেষ রেখা&rsquo; বা সমাপ্তি দেখতে পাচ্ছে ওয়াশিংটন। এই যুদ্ধ এখন পঞ্চম সপ্তাহে গড়িয়েছে।</p>

<p>ফক্স নিউজ চ্যানেলের &lsquo;হ্যানিটি&rsquo; অনুষ্ঠানে রুবিও বলেন, &lsquo;আমরা যুদ্ধের শেষ রেখা দেখতে পাচ্ছি। এটি আজই নয়, কালও নয়; তবে সেই সময় ঘনিয়ে আসছে।&rsquo;</p>

<p>ইরানের বিরুদ্ধে যুক্তরাষ্ট্রের সুনির্দিষ্ট কোনো কৌশল নেই, এমন দাবিও এদিন প্রত্যাখ্যান করেন পররাষ্ট্রমন্ত্রী রুবিও।</p>

<p>রুবিও বলেন, &lsquo;আমি সংবাদমাধ্যমে এসব খবর শুনছি এবং এটা খুবই হতাশাজনক যে, আমাদের লক্ষ্যগুলো নাকি পরিষ্কার নয়।&rsquo;</p>

<p>রুবিও আরও বলেন, &lsquo;আমাদের লক্ষ্যগুলো অত্যন্ত স্পষ্ট...এবং আমরা চারটি লক্ষ্যই পূরণ করতে যাচ্ছি। আমরা তাদের (ইরান) বিমানবাহিনী ধ্বংস করব; যা আমরা ইতিমধ্যে করেছি। আমরা তাদের নৌবাহিনী ধ্বংস করব; এর বড় অংশই আমরা শেষ করেছি। আমরা তাদের ড্রোন ও ক্ষেপণাস্ত্র তৈরির কারখানাগুলো ধ্বংস করব; আমরা তাদের ক্ষেপণাস্ত্র উৎক্ষেপণ ব্যবস্থা বা লঞ্চারগুলো এমনভাবে গুঁড়িয়ে দেব, যাতে তারা একত্রে অনেকগুলো ক্ষেপণাস্ত্র ছুড়তে না পারে।&rsquo;</p>

<p>মার্কিন পররাষ্ট্রমন্ত্রী দাবি করেন, &lsquo;এ চারটি লক্ষ্য অর্জনের পথে আমরা অনেক দূর এগিয়েছি। এসব লক্ষ্য অবশ্যই পূরণ হবে এবং তা খুব দ্রুতই অর্জিত হবে।&rsquo;</p>

<p>তথ্যসূত্র: দ্য গার্ডিয়ান</p>