<p>বাগেরহাট-২ আসনের সংসদ সদস্য শেখ মনজুরুল হক রাহাদ জলবায়ু পরিবর্তনের প্রভাবে বিশ্ব ঐতিহ্যের বাহক ষাট গম্বুজ মসজিদসহ এলাকার অন্যান্য পুরাকীর্তি লবণাক্ততার কারণে ক্ষতিগ্রস্ত হওয়ার বিষয়টি জাতীয় সংসদে তুলে ধরেছেন।</p>

<p>সংসদে উত্থাপিত এক প্রশ্নে তিনি জানতে চান, জলবায়ু পরিবর্তন ট্রাস্ট ফান্ড থেকে এসব ঐতিহাসিক স্থাপনা সংরক্ষণে কোনো সংস্কার বা সুরক্ষা প্রকল্প গ্রহণ করা হবে কি না?</p>

<p>প্রশ্নের জবাবে পরিবেশ, বন ও জলবায়ু পরিবর্তন মন্ত্রণালয়ের দায়িত্বপ্রাপ্ত মন্ত্রী আবদুল আউয়াল মিন্টু জানান, জলবায়ু পরিবর্তন ট্রাস্ট ফান্ড থেকে সরাসরি কোনো প্রকল্প বাস্তবায়ন করা হয় না; বরং সংশ্লিষ্ট মন্ত্রণালয় বা সংস্থার মাধ্যমে গৃহীত প্রকল্পে অর্থায়ন করা হয়ে থাকে।</p>

<p>তিনি বলেন, বাংলাদেশ জলবায়ু পরিবর্তন কৌশল ও কর্মপরিকল্পনা-২০০৯ অনুযায়ী বিভিন্ন মেয়াদে প্রকল্প নেওয়া হয় এবং সেগুলো সংশ্লিষ্ট মন্ত্রণালয়ের প্রস্তাবের ভিত্তিতে অনুমোদিত হয়।</p>

<p>মন্ত্রী আরও জানান, বাগেরহাট-২ এলাকায় খানজাহান আলী (র.)-এর স্মৃতিবিজড়িত বিশ্ব ঐতিহ্যের স্থান ষাট গম্বুজ মসজিদসহ অন্যান্য পুরাকীর্তি লবণাক্ততার প্রভাবে ক্ষতিগ্রস্ত হওয়া থেকে রক্ষার জন্য কোনো সরকারি সংস্থা বা অধিদপ্তর প্রকল্প প্রস্তাব পাঠালে তা যথাযথ প্রক্রিয়ায় বিবেচনা করা হবে।</p>

<p>বিশেষজ্ঞদের মতে, উপকূলীয় অঞ্চলে লবণাক্ততা বৃদ্ধি পাওয়ায় ঐতিহাসিক স্থাপনাগুলোর টেকসই সংরক্ষণে দ্রুত কার্যকর উদ্যোগ নেওয়া জরুরি।</p>