<p>সিলেট নগরের আলিয়া মাদ্রাসা মাঠে বিএনপির প্রথম নির্বাচনী জনসভায় খণ্ড খণ্ড মিছিল নিয়ে যোগ দিতে শুরু করেছেন দলের নেতা&ndash;কর্মীরা। আজ বৃহস্পতিবার সকাল ১০টায় জনসভা শুরু হবে। বেলা সাড়ে ১১টায় সভায় বক্তব্য দেবেন বিএনপির চেয়ারম্যান তারেক রহমান।</p>

<p>তারেক রহমানের এই জনসভাকে কেন্দ্র করে আলিয়া মাদরাসা মাঠ ও এর আশপাশের এলাকায় এখন জনতার ঢল নেমেছে। জনসভা শুরুর কয়েক ঘণ্টা আগেই মাঠ কানায় কানায় পূর্ণ হয়ে গেছে। বুধবার রাত থেকেই সিলেটের বিভিন্ন উপজেলা ও আশপাশের জেলা থেকে নেতাকর্মীরা মাঠে আসতে শুরু করেন। কেউ ব্যানার-ফেস্টুন হাতে, আবার কেউ দলীয় পতাকা নিয়ে খণ্ড খণ্ড মিছিল সহকারে সমাবেশস্থলে যোগ দিচ্ছেন।</p>

<p>সমাবেশ নির্বিঘ্ন করতে ব্যাপক প্রস্তুতি গ্রহণ করা হয়েছে। স্বেচ্ছাসেবক ও শৃঙ্খলা রক্ষা কমিটির সদস্যরা মাঠজুড়ে কাজ করছেন। জনাকীর্ণ এই এলাকায় মানুষের যাতায়াত সহজ করতে প্রবেশ ও বের হওয়ার জন্য আলাদা পথের ব্যবস্থা রাখা হয়েছে। এছাড়া আইনশৃঙ্খলা রক্ষাকারী বাহিনীর পক্ষ থেকেও নেওয়া হয়েছে কয়েক স্তরের কঠোর নিরাপত্তা ব্যবস্থা।</p>

<p>বিএনপির সাংগঠনিক সম্পাদক জি কে গউছ জানান, এই জনসভার মাধ্যমেই সিলেট জেলার ৬টি এবং সুনামগঞ্জ জেলার ৫টি আসনে দল ও জোট মনোনীত প্রার্থীদের আনুষ্ঠানিকভাবে জনগণের সাথে পরিচয় করিয়ে দেবেন তারেক রহমান।&nbsp;</p>

<p>জনসভা স্থলে উপস্থিত সুনামগঞ্জ-১ আসনের সংসদ সদস্য পদপ্রার্থী কামরুল ইসলাম বলেন, &lsquo;তারেক রহমানের জন্য মঞ্চের সব প্রস্তুতি শেষ। সকাল থেকেই মানুষের ঢল নামছে। এমন ভিড় অনেক দিন পর দেখছি।&rsquo;</p>

<p><img alt="" height="720" src="https://admin.dailyadin.com/uploads/January2026/bnp6-20260122113201-202601221141066446108017.jpg" width="1280" /></p>

<p>বিএনপির নেতা&ndash;কর্মীরা ধানের শীষ আঁকা এক রঙের গেঞ্জি, দলের চেয়ারম্যান তারেক রহমানের ছবিসংবলিত গেঞ্জি, দলের ব্যানার, ফেস্টুন এবং সিলেটের বিভিন্ন জেলার দলীয় নেতাদের ছবি নিয়েও সমাবেশস্থলে উপস্থিত হচ্ছেন।</p>

<p>ত্রয়োদশ জাতীয় সংসদ নির্বাচন উপলক্ষে সিলেট জেলা ও মহানগর এবং সুনামগঞ্জ জেলা বিএনপির উদ্যোগে এ জনসভার আয়োজন করা হয়েছে। আগামী ১২ ফেব্রুয়ারি অনুষ্ঠেয় ত্রয়োদশ জাতীয় সংসদ নির্বাচন উপলক্ষে বিএনপির প্রথম নির্বাচনী জনসভায় প্রধান অতিথির বক্তব্য দেবেন দলের চেয়ারম্যান তারেক রহমান। সিলেট জেলা বিএনপির সভাপতি আবদুল কাইয়ুম চৌধুরীর সভাপতিত্বে এতে বিশেষ অতিথি হিসেবে উপস্থিত থাকবেন দলের মহাসচিব মির্জা ফখরুল ইসলাম আলমগীর।</p>

<p>গতকাল রাত আটটার দিকে তারেক রহমান আকাশপথে সিলেটে আসেন। পরে তিনি হজরত শাহজালাল (রহ.) ও হজরত শাহপরান (রহ.)-এর মাজার জিয়ারত করেন। পাশাপাশি তিনি হজরত শাহজালাল (রহ.) দরগাহ কবরস্থানে মুক্তিযুদ্ধের সর্বাধিনায়ক এম এ জি ওসমানীর কবরও জিয়ারত করেন। পরে তিনি নগরের উপকণ্ঠে দক্ষিণ সুরমা উপজেলার বিরাইমপুর গ্রামে শ্বশুরবাড়িতে যান। সেখানে উপস্থিত নেতা&ndash;কর্মী এবং স্থানীয় বাসিন্দাদের উদ্দেশ্যে বক্তব্য দেন। এর আগে বিএনপির সদ্য প্রয়াত চেয়ারপারসন খালেদা জিয়া ও জুবাইদা রহমানের পরিবারের প্রয়াত সদস্যদের মাগফিরাত কামনায় দোয়া মাহফিল অনুষ্ঠিত হয়। এরপর শ্বশুরবাড়িতে কিছু সময় অবস্থান করে তারেক রহমান সিলেট বিমানবন্দর&ndash;সংলগ্ন হোটেলে ফেরেন।</p>

<p>সিলেটের জনসভা শেষে দুপুরে তারেক রহমান মৌলভীবাজার সদর উপজেলার শেরপুর আইনপুর খেলার মাঠে আয়োজিত সমাবেশে যোগ দেবেন। এরপর ঢাকা ফেরার পথে হবিগঞ্জের শায়েস্তাগঞ্জ উপজেলার প্রস্তাবিত নতুন উপজেলা পরিষদ মাঠে আরও একটি নির্বাচনী জনসভায় তার অংশ নেওয়ার কথা রয়েছে।</p>