<p>ত্রয়োদশ জাতীয় সংসদের প্রথম অধিবেশনের দ্বিতীয় দিনের অধিবেশন শুরু হয়েছে।&nbsp;</p>

<p>রোববার (১৫ মার্চ) সকাল ১১টায় সংসদের স্পিকার হাফিজ উদ্দিন আহমদের (বীর বিক্রম) সভাপতিত্বে সংসদ ভবনের অধিবেশন কক্ষে এ অধিবেশন শুরু হয়। এ অধিবেশন চলবে আগামী ৩০ এপ্রিল পর্যন্ত।&nbsp;</p>

<p>শনিবার (১৪ মার্চ) ত্রয়োদশ জাতীয় সংসদের কার্য উপদেষ্টা কমিটির ১ম বৈঠকে এ সিদ্ধান্ত হয়। এ অধিবেশনের শুরুতে দেওয়া রাষ্ট্রপতির ভাষণের ওপর মোট ৫০ ঘণ্টা আলোচনা অনুষ্ঠিত হবে। রোববার থেকেই শুরু হচ্ছে রাষ্ট্রপতির ভাষণ সম্পর্কে আনিত ধন্যবাদ প্রস্তাবের ওপর আলোচনা।</p>

<p>এর আগে গত ১২ মার্চ (বৃহস্পতিবার) ত্রয়োদশ জাতীয় সংসদের প্রথম অধিবেশন শুরু হয়। পরে রোববার পর্যন্ত মুলতবি করা হয়েছিল।</p>

<p>বৃহস্পতিবার রাষ্ট্রপতির ভাষণের শুরুতে ওয়াকআউট করা বিরোধী দলীয় নেতা শফিকুর রহমানসহ জামায়াত জোটের সাংসদরাও রয়েছেন বৈঠকে।</p>

<p>এদিন জামালপুরের বিএনপি দলীয় সাংসদ সুলতান মাহমুদ বাবুর তরফে কক্সাবাজারের আলমগীর মুহাম্মদ মাহমুল্লাহ ফরিদ প্রথম প্রশ্ন উত্থাপন করেন।</p>

<p>এ সময়ে জুলাই সনদের ওপর বিরোধী দলীয় নেতা শফিকুর রহমান বক্তব্য দিতে গেলে স্পিকার বলেন, &ldquo;এই মুহূর্তে নয়, প্রশ্নোত্তর পর্বের এক ঘণ্টা শেষে তা উত্থাপনে আপনাকে সময় দেওয়া হবে।&rdquo;</p>

<p>এরপর বিরোধী দলের নেতা বসে যান।</p>

<p>এদিনের কার্যসূচিতে প্রশ্নোত্তর এবং জনগুরুত্বপূর্ণ বিষয়ে নোটিস নিষ্পত্তির বিষয় রয়েছে। এছাড়া রাষ্ট্রপতির ভাষণ নিয়ে ধন্যবাদ প্রস্তাব এবং এ প্রস্তাবের ওপর আলোচনা হওয়ার কথা রয়েছে।</p>

<p>গত বৃহস্পতিবার ত্রয়োদশ জাতীয় সংসদ যাত্রা করে; সেদিন রীতি মেনে ভাষণ দেন রাষ্ট্রপতি মো. সাহাবুদ্দিন। তাকে &lsquo;ফ্যাসিস্টের দোসর&rsquo; আখ্যা দিয়ে সেই সময় ওয়াকআউট করে জামায়াত জোটের সদস্যরা।</p>

<p>কার্যউপদেষ্টা কমিটি সংসদের প্রথম অধিবেশন আগামী ৩০ এপ্রিল পর্যন্ত চালিয়ে নেওয়ার সিদ্ধান্ত নিয়েছে। সেই সঙ্গে রাষ্ট্রপতির দেওয়া ভাষণের ওপর মোট ৫০ ঘণ্টা আলোচনার সিদ্ধান্ত হয়েছে।</p>

<p>শনিবার কার্যউপদেষ্টা কমিটির প্রথম বৈঠক শেষে স্বরাষ্ট্রমন্ত্রী সালাহউদ্দিন আহমদ বলেন, &ldquo;১৫ তারিখ সংসদ বসার পর ১৬ তারিখ থেকে মুলতবি হবে। এরপর ২৯ মার্চ আবার সংসদ বসবে এবং এপ্রিলের ৩০ পর্যন্ত চলবে।</p>

<p>&ldquo;১৩৩টি অধ্যাদেশের জন্য বিশেষ কমিটি গঠন করা হয়েছে। সংবিধান সংস্কার পরিষদ নিয়ে সংসদে আলোচনা হবে।&rdquo;</p>

<p>সংসদ সচিবালয়ের এক বিজ্ঞপ্তিতে বলা হয়, সরকারি ছুটির দিন বাদে প্রতিদিন বিকাল ৩টায় অধিবেশন বসবে। তবে প্রয়োজন হলে অধিবেশনের সময় ও কার্যদিবস পরিবর্তনের ক্ষমতা স্পিকারকে দিয়েছে কার্যউপদেষ্টা কমিটি।</p>