<p>পিরোজপুর সদর উপজেলায় অবৈধ ইটভাটার বিরুদ্ধে অভিযান চালিয়ে দুইটি প্রতিষ্ঠানের কাছ থেকে মোট ৩ লাখ টাকা জরিমানা আদায় করেছে ভ্রাম্যমাণ আদালত। একইসঙ্গে একটি ইটভাটার আগুনও নিভিয়ে দেওয়া হয়েছে।</p>

<p>রবিবার (১২ এপ্রিল) জেলা প্রশাসনের উদ্যোগে পরিচালিত এ অভিযানে সদর উপজেলার হুলারহাট এলাকায় অবস্থিত &lsquo;রাহি ব্রিকস&rsquo;-এর বিরুদ্ধে ব্যবস্থা নেওয়া হয়। ইট পোড়ানোর কাজে অবৈধভাবে জ্বালানি কাঠ ব্যবহারের অভিযোগে প্রতিষ্ঠানটিকে ২ লাখ টাকা জরিমানা করা হয়। পাশাপাশি পরিবেশ দূষণ রোধে ফায়ার সার্ভিসের সহায়তায় ভাটার আগুন নিভিয়ে দেওয়া হয়।</p>

<p>অভিযান চলাকালে একই উপজেলার &lsquo;মেসার্স অভি ব্রিকস&rsquo; নামের আরেকটি প্রতিষ্ঠানকে প্রয়োজনীয় লাইসেন্স ও ছাড়পত্র ছাড়া ইটভাটা স্থাপনের দায়ে ইট প্রস্তুত ও ভাটা স্থাপন (নিয়ন্ত্রণ) আইন, ২০১৩ এর ৫(১), ৫(২) ও ১৫(১) ধারা অনুযায়ী ১ লাখ টাকা অর্থদণ্ড প্রদান করা হয়।</p>

<p>ভ্রাম্যমাণ আদালত পরিচালনা করেন জেলা প্রশাসক কার্যালয়ের এক্সিকিউটিভ ম্যাজিস্ট্রেট নাহিদ আল আসিফ ও ফারদীন মনীর অর্ণব। এ সময় পরিবেশ অধিদপ্তর পিরোজপুরের উপপরিচালক নিখিল চন্দ্র ঢালী, ফায়ার সার্ভিস ও পুলিশ সদস্যরা উপস্থিত ছিলেন।</p>

<p>ভ্রাম্যমাণ আদালতের নির্বাহী ম্যাজিস্ট্রেটরা জানান, পরিবেশ সুরক্ষায় অবৈধ ইটভাটার বিরুদ্ধে &lsquo;জিরো টলারেন্স&rsquo; নীতি অনুসরণ করা হচ্ছে। আইন অমান্য করে পরিচালিত যেকোনো ইটভাটার বিরুদ্ধে কঠোর ব্যবস্থা গ্রহণ করা হবে এবং এ ধরনের অভিযান ভবিষ্যতেও অব্যাহত থাকবে।</p>