<p>ত্রয়োদশ জাতীয় সংসদ নির্বাচনে ভোটের সুষ্ঠু পরিবেশ ও লেভেল প্লেয়িং ফিল্ড নিশ্চিত হলে জাতীয় পার্টি ৪০ থেকে ৭০টি আসনে ভালো ফল করার&nbsp;আশা ব্যক্ত করেছে। দলটির মহাসচিব ব্যারিস্টার শামীম হায়দার পাটোয়ারী এই প্রত্যাশার কথা জানান।</p>

<p>রোববার (১১ জানুয়ারি) রাজধানীর আগারগাঁওয়ে নির্বাচন ভবন মিলনায়তনে নির্বাচন কমিশনের (ইসি) দ্বিতীয় দিনের প্রথম দফার আপিল শুনানি শেষে সাংবাদিকদের সঙ্গে আলাপকালে তিনি এই &nbsp;কথা জানিয়েছেন।</p>

<p>শামীম হায়দার পাটোয়ারী বলেন, &lsquo;গতকাল শনিবার দলের ১৩ প্রার্থী মনোনয়ন বাতিলের বিরুদ্ধে আপিল করেন। এর মধ্যে ১১ জনের আপিল গ্রহণ হয়েছে, দুজনের নামঞ্জুর হওয়ায় তারা উচ্চ আদালতে যাবেন। আজ পর্যন্ত কুমিল্লা-১ আসনের সৈয়দ মোহাম্মদ ইফতেকার আহসান ও বগুড়া-২ আসনের মো. শরিফুল ইসলাম জিন্নার আপিলও গ্রহণ করা হয়েছে।&rsquo;</p>

<p>তিনি জানান, আজ আরও চারটি এবং আগামীকাল ছয়&ndash;সাতটি আপিল শুনানি হবে। আপিল ট্রাইব্যুনাল কারিগরি ত্রুটি সংশোধনের সুযোগ দিচ্ছে, ফলে আরও প্রার্থী নির্বাচনে ফিরে আসতে পারছেন।</p>

<p>জাপা মহাসচিব বলেন, &lsquo;গত বছরের ১২&ndash;২৯ ডিসেম্বর দেশে অস্থিতিশীল পরিবেশ থাকায় অনেক প্রার্থী সময়মতো মনোনয়ন জমা দিতে পারেননি। অতীতে ছোটখাটো ভুল রিটার্নিং কর্মকর্তারা সংশোধনের সুযোগ দিতেন, এবার তা হয়নি। রিটার্নিং কর্মকর্তারা মবের ভয় ও ট্যাগিংয়ের কারণে ইতিবাচক বিবেচনা করতে পারেননি, যা সুষ্ঠু নির্বাচনের জন্য বাধা।&rsquo;</p>

<p>শামীম হায়দার পাটোয়ারী বলেন, &lsquo;আইনশৃঙ্খলা মূলত ঢাকা ও কয়েকটি এলাকায় সীমাবদ্ধ, প্রশাসন দৃঢ় না হলে মানহীন নির্বাচন হওয়ার আশঙ্কা রয়েছে। বগুড়া জেলা পার্টি কার্যালয় দখলের ঘটনা নজিরবিহীন, প্রশাসন ব্যর্থ হয়েছে, উল্টো মিথ্যা জিডি করা হয়েছে। সরকার ও নির্বাচন কমিশনের কঠোর পদক্ষেপ প্রয়োজন।&rsquo;</p>

<p>সাবেক এই সংসদ সদস্য বলেন, &lsquo;আইনশৃঙ্খলা পরিস্থিতি এখনো মূলত ঢাকা ও কিছু নির্দিষ্ট এলাকায় কেন্দ্রীভূত। কোথাও কোনো ঘটনা ঘটলে আইনশৃঙ্খলা বাহিনীকে হেজিটেন্ট ও ধীরগতির দেখা যাচ্ছে। ব্যাপক সেনা ও পুলিশ মোতায়েন এবং প্রশাসনকে দৃঢ় না করলে মানহীন নির্বাচন হওয়ার আশঙ্কা রয়েছে।&rsquo;</p>

<p>জাতীয় পার্টির সাংগঠনিক বিভাজন নিয়ে তিনি বলেন, &lsquo;দলটি নানা বিভক্তির মধ্য দিয়ে গেলেও মূল অংশটি জিএম কাদেরের নেতৃত্বে ঐক্যবদ্ধ ও শক্তিশালী। জাতীয় পার্টি ২৪৪টি আসনে মনোনয়ন জমা দিয়েছিল। এর মধ্যে প্রায় ২০০টির মতো বৈধ হয়েছে। আপিল শেষে আরও ২০&ndash;২৫টি আসনে প্রার্থী যুক্ত হবে বলে তিনি আশা প্রকাশ করেন। সব মিলিয়ে দলটি ২২০ থেকে ২৪০টি আসনে নির্বাচনে অংশ নিতে পারবে।&rsquo;</p>

<p>জাপা মহাসচিব আরও বলেন, &lsquo;ভোটের মাঠ অত্যন্ত ফ্লুইড। যদি লেভেল প্লেয়িং ফিল্ড নিশ্চিত হয় এবং সুষ্ঠু ভোট হয়, তাহলে জাতীয় পার্টি ৪০ থেকে ৭০টি আসনে ভালো ফল করতে পারে। এখনই রাজনৈতিক সমঝোতার সময়। নির্বাচন কমিশন, প্রধান উপদেষ্টা অথবা বড় রাজনৈতিক দলগুলোর উদ্যোগে সব দলকে নিয়ে আলোচনার মাধ্যমে সুষ্ঠু নির্বাচনের পরিবেশ নিশ্চিত করতে হবে। অন্যথায় নির্বাচনের পর রাজনৈতিক অস্থিরতা আরও বাড়তে পারে।&rsquo;</p>