<p>পিরোজপুরের নেছারাবাদ (স্বরূপকাঠী) উপজেলাসহ দেশের ৯টি উপজেলায় প্রকৃত কৃষকদের তালিকাভুক্ত করতে &lsquo;স্মার্ট কৃষক কার্ড&rsquo; যাচাই-বাছাই ও তথ্য সংগ্রহ কার্যক্রম শুরু হয়েছে। আগামী ১৪ এপ্রিল থেকে পরীক্ষামূলকভাবে কার্ড বিতরণ কার্যক্রম শুরু হবে। এর মাধ্যমে কৃষকরা সরাসরি সরকারি সহায়তা, ভর্তুকি এবং ন্যায্যমূল্যে বীজ ও সার পাওয়ার সুযোগ পাবেন।</p>

<p>বৃহস্পতিবার (১২ মার্চ) দুপুরে নেছারাবাদ উপজেলার বলদিয়া ইউনিয়নের রাজাবাড়ি সরকারি প্রাথমিক বিদ্যালয় মাঠে এ কার্যক্রমের উদ্বোধন করেন বরিশাল বিভাগের কৃষি সম্প্রসারণ অধিদপ্তরের অতিরিক্ত পরিচালক মো. নজরুল ইসলাম সিকাদার।</p>

<p>এ সময় পিরোজপুর জেলা কৃষি সম্প্রসারণ অধিদপ্তরের উপপরিচালক সৌমিত্র সরকার, বরিশাল অঞ্চলের উদ্যান বিশেষজ্ঞ জি. এম. এম. কবীর খান, নেছারাবাদ উপজেলা কৃষি কর্মকর্তা মাহফুজুর রহমান, এছাড়াও অন্যান্য কৃষি বিভাগের সংশ্লিষ্ট কর্মকর্তা ও মাঠকর্মীরা উপস্থিত ছিলেন।</p>

<p>কৃষি বিভাগের উদ্যোগে পরিচালিত এ কার্যক্রমের মাধ্যমে উপজেলার প্রকৃত কৃষকদের শনাক্তকরণ, তথ্য যাচাই-বাছাই এবং তালিকাভুক্তি সম্পন্ন করা হবে। কৃষক কার্ডের মাধ্যমে সরকারি প্রণোদনা ও সহায়তা সরাসরি কৃষকের হাতে পৌঁছে দেওয়া হবে।</p>

<p>কার্ডধারী কৃষকরা ন্যায্যমূল্যে কৃষি উপকরণ সংগ্রহ, সহজ শর্তে কৃষিঋণ গ্রহণ এবং কৃষি বীমা সুবিধা পাওয়ার সুযোগও পাবেন।</p>

<p>অতিরিক্ত পরিচালক মো. নজরুল ইসলাম সিকাদার বলেন, &ldquo;প্রধানমন্ত্রীর নির্দেশনায় ডিজিটাল পদ্ধতিতে মাঠপর্যায়ে কৃষক কার্ড যাচাই-বাছাই কার্যক্রম পরিচালনা করা হচ্ছে। এর ফলে মধ্যস্বত্বভোগীদের দৌরাত্ম্য কমবে এবং প্রকৃত ক্ষুদ্র ও ভূমিহীন কৃষকরা বিশেষ অগ্রাধিকার পাবেন। বর্তমানে নেছারাবাদ উপজেলার বিভিন্ন ইউনিয়নে মাঠকর্মীরা কৃষকদের তথ্য সংগ্রহ ও যাচাইয়ের কাজ চালিয়ে যাচ্ছেন।&rdquo;</p>