<p>নারায়ণগঞ্জের ফতুল্লার লামাপাড়া এলাকায় সন্ত্রাসী হামলায় একটি পরিবারের বাড়িঘর ভাঙচুর ও লুটপাটের ঘটনায় ক্ষতিগ্রস্ত পরিবারের পাশে দাঁড়িয়েছে জেলা বিএনপি নেতারা।</p>

<p>সোমবার (২৩ মার্চ) বিকেলে নারায়ণগঞ্জ জেলা বিএনপির আহ্বায়ক ও জেলা পরিষদের প্রশাসক অধ্যাপক মামুন মাহমুদের নেতৃত্বে স্থানীয় বিএনপির নেতাকর্মীরা ঘটনাস্থল পরিদর্শন করেন এবং ক্ষতিগ্রস্ত পরিবারের সঙ্গে কথা বলেন। এ সময় উপস্থিত ছিলেন জেলা বিএনপির আহ্বায়ক অধ্যাপক মামুন মাহমুদসহ স্থানীয় বিএনপির নেতাকর্মীরা।</p>

<p>এ সময় অধ্যাপক মামুন মাহমুদ জানান, বিএনপির ভারপ্রাপ্ত চেয়ারম্যান তারেক রহমান বিষয়টি অবগত হয়ে ক্ষতিগ্রস্তদের পাশে দাঁড়ানোর নির্দেশ দিয়েছেন। তার নির্দেশেই দলীয় নেতাকর্মীদের নিয়ে ঘটনাস্থলে আসা হয়েছে।</p>

<p>তিনি বলেন, ক্ষতিগ্রস্ত পরিবার যাতে দ্রুত ভাঙচুর হওয়া বাড়িটি মেরামত করে পুনরায় বসবাস করতে পারে, সে জন্য জেলা পরিষদের তহবিল থেকে আর্থিক সহায়তা দেওয়া হবে।</p>

<p>মামুন মাহমুদ আরও বলেন, এই ঘটনার সঙ্গে জড়িতদের সঙ্গে বিএনপির কোনো সম্পর্ক নেই। বাড়িঘর ভাঙচুর একটি ফৌজদারি অপরাধ। ইতোমধ্যে এ ঘটনায় মামলা হয়েছে এবং অপরাধীদের আইনের আওতায় আনা হবে।</p>

<p>পুলিশের ভূমিকা নিয়ে প্রশ্ন তুলে তিনি বলেন, ঘটনায় পুলিশের কোনো গাফিলতি থাকলে তা খতিয়ে দেখা হবে এবং প্রয়োজনীয় ব্যবস্থা নিতে পুলিশ সুপারের প্রতি অনুরোধ জানানো হবে।</p>

<p>ভুক্তভোগী পরিবারের অভিযোগ, গত ২০ মার্চ ভোরে ৫০ লাখ টাকা চাঁদা না পেয়ে রুবেল, আনিসসহ প্রায় অর্ধশতাধিক সশস্ত্র ব্যক্তি দেশীয় অস্ত্র নিয়ে তাদের বাড়িতে হামলা চালায়। হামলাকারীরা ঘরবাড়ি ভাঙচুর করে নগদ টাকা, স্বর্ণালঙ্কারসহ প্রয়োজনীয় মালামাল লুট করে নিয়ে যায়।&nbsp;</p>

<p>ঘটনার সময় ভুক্তভোগীরা জাতীয় জরুরি সেবা নম্বর ৯৯৯-এ ফোন করলে ফতুল্লা থানা থেকে পুলিশ পাঠানো হয়। তবে অভিযোগ রয়েছে, পুলিশ ঘটনাস্থলে পৌঁছাতে প্রায় তিন ঘণ্টা সময় নেয়।<br />
&nbsp;</p>