<p>জাগতিক পাপ মোচন ও মুক্তির জন্য ভগবানের কৃপা লাভের আশায় পুণ্যার্থীরা প্রতিবছরের মতো এ বছরও যোগ দিয়েছেন কিশোরগঞ্জের কটিয়াদীতে ব্রহ্মপুত্র নদীর ঘাটের তিন শ বছরের পুরনো স্নানোৎসবে।&nbsp;</p>

<p>বৃহস্পতিবার (২৬ মার্চ) ভোরে এগারসিন্দুর ইউনিয়নের মঠখোলা নামা বাজার এলাকায় ব্রহ্মপুত্র নদে এই স্নানোৎসব অনুষ্ঠিত হয়ে চলে দুপুর পর্যন্ত। পাশাপাশি ধর্মীয় ভাবগাম্ভীর্যের মাধ্যমে বিভিন্ন পূজার আনুষ্ঠানিকতাও সম্পন্ন করেন আগত পুণ্যার্থীরা।</p>

<p>সকাল থেকে বিভিন্ন জেলা ও উপজেলা থেকে পুণ্যার্থীরা মঠখোলা এলাকায় আসতে শুরু করেন। কিশোরগঞ্জ ছাড়াও গাজীপুর, নারায়ণগঞ্জ, নরসিংদী, ময়মনসিংহসহ বিভিন্ন এলাকার মানুষ স্থানটিকে পবিত্র তীর্থস্থান হিসেবে বিশ্বাস করেন। এখানে এসে স্নান করলে মনোবাসনা পূরণ হতে পারে&mdash;এই বিশ্বাস থেকেই সবাই এখানে আসেন। স্নানোৎসবে লোকারণ্য হয়ে ওঠে এলাকা।</p>

<p>নদীর অপর পাশে গাজীপুর জেলা; সেখানেও মানুষের ব্যাপক উপস্থিতি ছিল। অনেকেই বিভিন্ন এলাকা থেকে নৌকায় করে আসেন। হিন্দু ধর্মাবলম্বীদের উপস্থিতিতে নদীর ঘাটটি এক মিলনমেলায় পরিণত হয়। চৈত্র মাসের শুক্লপক্ষের অষ্টম তিথিতে এই স্নানোৎসব হয়।</p>

<p>অতীতের সব &nbsp;গ্লানি ও অশুভ কাজের বিনাশ কামনা করে ভগবানের কৃপা লাভই এই স্নানোৎসবের মূল লক্ষ্য বলে জানান আগতরা।</p>

<p>পুণ্যার্থী দীপা রাণী সূত্রধর বলেন, এখানে হাজারো মানুষের ভিড়। স্নান শেষে কাপড় পরিবর্তনের জন্য কোনো আলাদা স্থান নেই, এতে সমস্যায় পড়তে হচ্ছে। নারীদের জন্য আলাদা কয়েকটি ঘাট ও অস্থায়ী হলেও কাপড় পরিবর্তনের জন্য পর্দাঘেরা স্থান জরুরি। ব্রহ্মপুত্র নদীর এই স্নানোৎসব আমাদের পুরনো ঐতিহ্য।</p>

<p>এদিকে, স্নানোৎসব সুষ্ঠুভাবে সম্পন্ন করতে পুলিশের পক্ষ থেকে নিরাপত্তা ব্যবস্থা নেওয়া হয়েছে। সড়কের পাশে এবং নদীর আশপাশে পুলিশের টহল দেখা গেছে। স্নানোৎসব উপলক্ষে মেলাও বসেছে। নিত্যপ্রয়োজনীয় পণ্য ও খেলনার দোকানগুলোতে হিন্দুদের পাশাপাশি মুসলমানদের উপস্থিতি ও কেনাকাটা সমানতালে লক্ষ করা গেছে।</p>

<p>কিশোরগঞ্জ-২ আসনের সংসদ সদস্য মো. জালাল উদ্দীন স্নানোৎসবের ঘাট পরিদর্শন শেষে বলেন, এটি হিন্দু সমাজের একটি বৃহৎ ধর্মীয় অনুষ্ঠান। এই স্থানের ঐতিহ্য অনেক পুরনো। এখানে একটি সেতু নির্মাণের প্রক্রিয়া চলমান। তিনি বলেন, নারীদের জন্য আলাদা ব্যবস্থাও করা হবে। ঘাটের যাবতীয় সমস্যা দূর করার উদ্যোগ নেওয়া হবে। স্নানোৎসবে আসা সবাইকে সরকারের পক্ষ থেকে শুভেচ্ছা।&nbsp;</p>