<p>আসন্ন হলিউড ছবি &lsquo;দ্য ব্লাফ&rsquo;-এর প্রচারণায় বর্তমানে ব্যস্ত সময় পার করছেন বিশ্বখ্যাত ভারতীয় অভিনেত্রী প্রিয়াঙ্কা চোপড়া। লস অ্যাঞ্জেলেসে এই ছবির প্রচার চলাকালীন সহ-অভিনেতা কার্ল আরবান ও প্রিয়াঙ্কার রসায়ন ভক্তদের নজর কেড়েছে। ছবিতে প্রিয়াঙ্কাকে দেখা যাবে এক প্রাক্তন জলদস্যুর ভূমিকায়, যার নাম &lsquo;এরসেল ব্লাডি মেরি বোডেন&rsquo;।</p>

<p>তবে এই চরিত্রের তেজ প্রসঙ্গে কথা বলতে গিয়ে সম্প্রতি প্রিয়াঙ্কা টেনে আনলেন তার মা মধু চোপড়ার এক রোমহর্ষক স্মৃতি। প্রিয়াঙ্কা জানান, তার মা মধু চোপড়ার মধ্যেও তিনি এক &lsquo;ব্লাডি মেরি&rsquo; নারীকে দেখতে পেয়েছিলেন।&nbsp;</p>

<p>সেই ভয়াবহ অভিজ্ঞতার কথা মনে করে অভিনেত্রী জানান, তখন তার বয়স ছিল মাত্র ১১ বছর। মা ও মেয়ে মিলে দিল্লির রাস্তায় গভীর রাতে এক ট্যাক্সিতে করে হোটেলের দিকে যাচ্ছিলেন।</p>

<p>স্মৃতিচারণ করতে গিয়ে প্রিয়াঙ্কা বলেন, &lsquo;রাত তখন ১১টা। আমরা ক্যাবে করে হোটেলে ফিরছিলাম। হঠাৎ মা লক্ষ্য করেন চালক পরিচিত রাস্তা ছেড়ে অন্য একটি নির্জন পথে গাড়ি ঢোকাচ্ছেন। চালক দাবি করেছিলেন তিনি &lsquo;শর্টকাট&rsquo; নিচ্ছেন। কিন্তু মা কোনো ঝুঁকি নিতে চাননি। আমরা দু&rsquo;জন নারী তখন সম্পূর্ণ একা ছিলাম।&rsquo;</p>

<p>তার কথায়, &lsquo;ঠিক সেই মুহূর্তে মা পিছন থেকে চালকের গলা চেপে ধরেন। চিৎকার করে বলেন &lsquo;গাড়ি এখনই মূল রাস্তায় ঘোরাও, আমার সাথে আমার ছোট মেয়ে আছে!&rsquo; মায়ের সেই রূপ দেখে আমি থমকে গিয়েছিলাম। এরপরের চার মাস আমি মায়ের কোনো কথার ওপর একটা কথা বলারও সাহস পাইনি।&rsquo;</p>