<p>কুড়িগ্রামে চোর সন্দেহে এক অজ্ঞাত যুবককে পিটিয়ে হত্যার অভিযোগ উঠেছে। শনিবার (১০ জানুয়ারি) সকালে কুড়িগ্রাম সদর উপজেলার পাঁচগাছী ইউনিয়নের কাচিচর ফারাজি পাড়া গ্রাম থেকে তার মরদেহ উদ্ধার করেছে পুলিশ।</p>

<p>পুলিশ ও স্থানীয় সূত্রে জানা গেছে, শনিবার গভীর রাতে ওই যুবক কাচিচর ফারাজি পাড়া এলাকায় চুরির উদ্দেশ্যে প্রবেশ করেন বলে স্থানীয়দের সন্দেহ হয়। এ সময় এলাকাবাসী বিষয়টি টের পেয়ে তাকে আটক করে। পরে উত্তেজিত জনতা তাকে বেধড়ক মারধর করলে ঘটনাস্থলেই তার মৃত্যু হয় বলে অভিযোগ ওঠে।<br />
খবর পেয়ে কুড়িগ্রাম সদর থানা পুলিশ দ্রুত ঘটনাস্থলে পৌঁছে যুবকের মরদেহ উদ্ধার করে। পরে মরদেহ ময়নাতদন্তের প্রস্তুতির জন্য হাসপাতালের মর্গে পাঠানো হয়। ঘটনার পর এলাকায় চাঞ্চল্যের সৃষ্টি হয়।</p>

<p>এ ঘটনায় জিজ্ঞাসাবাদের জন্য তিনজনকে আটক করেছে পুলিশ। তবে এখন পর্যন্ত নিহত যুবকের নাম ও পরিচয় শনাক্ত করা সম্ভব হয়নি।&nbsp;</p>

<p>কুড়িগ্রাম সদর থানার ভারপ্রাপ্ত কর্মকর্তা (ওসি) জাহাঙ্গীর আলম ঘটনার সত্যতা নিশ্চিত করে বলেন, &ldquo;নিহত যুবকের পরিচয় শনাক্তের চেষ্টা চলছে। ঘটনার সঙ্গে জড়িতদের শনাক্ত করে তদন্ত সাপেক্ষে আইনগত ব্যবস্থা নেওয়া হবে।&rdquo;</p>

<p>এদিকে আইন নিজের হাতে তুলে নেওয়ার ঘটনায় স্থানীয়দের মধ্যে মিশ্র প্রতিক্রিয়া দেখা দিয়েছে। সচেতন মহল বলছে, চোর সন্দেহে কাউকে পিটিয়ে হত্যা করা গুরুতর অপরাধ এবং এমন ঘটনায় আইনের শাসন প্রশ্নবিদ্ধ হয়।</p>