<p>চতুর্থ বিবাহবার্ষিকী উদযাপন শেষে অস্ট্রিয়া থেকে দেশে ফিরেই আলোচনার কেন্দ্রে রণবীর কাপুর ও আলিয়া ভাট।</p>

<p>মুম্বাইয়ের একটি হাসপাতালের সামনে আলিয়ার উপস্থিতি ঘিরে বলিপাড়ায় শুরু হয়েছে নতুন গুঞ্জন।&nbsp; হাসপাতালের বাইরে পাপারাজ্জিদের ক্যামেরায় বন্দি&nbsp;কাপুর পরিবারের পুত্রবধূ আলিয়ার পরনে ছিল ঢিলেঢালা সাদা পোশাক, চুলে এলোমেলো ভাব থাকলেও ঠোঁটের কোণে ছিল মিষ্টি হাসি।</p>

<p>সেই ভিডিও সামাজিক যোগাযোগ মাধ্যমে ভাইরাল হতে খুব বেশি সময় নেয়নি। ভিডিওটি প্রকাশ্যে আসতেই নেটিজেনদের মনে প্রশ্ন- তবে কি দীপিকা পাড়ুকোনের পর এবার রণবীর-আলিয়ার ঘরেও আসতে চলেছে নতুন অতিথি?</p>

<p>কাকতালীয়ভাবে, দীপিকার দ্বিতীয়বার মা হওয়ার খবর প্রকাশ্যে আসার দিনই আলিয়াকে হাসপাতালের সামনে দেখা যাওয়ায় দুই অভিনেত্রীর তুলনা টেনে আনছেন ভক্তদের একাংশ। অনেকেই আবার আলিয়া ও তার পরিবারের সদস্যদের শারীরিক অবস্থা নিয়ে উদ্বেগ প্রকাশ করেছেন। তবে এসব গুঞ্জন নিয়ে এখনও কোনো কথা বলেননি রণবীর কিংবা আলিয়া।</p>

<p>বর্তমানে আলিয়া ব্যস্ত রয়েছেন সঞ্জয়লীলা বনসালীর হাই-ভোল্টেজ প্রজেক্ট &lsquo;লাভ অ্যান্ড ওয়ার&rsquo; নিয়ে, যেখানে রণবীরের পাশাপাশি দেখা যাবে ভিকি কৌশলকেও। এছাড়া আগামী ১০ জুলাই বড় পর্দায় মুক্তির অপেক্ষায় আছে আলিয়ার নতুন ছবি &lsquo;আলফা&rsquo;।</p>