<p>ময়মনসিংহের ভালুকায় সরকার নির্ধারিত মূল্যের চেয়ে অতিরিক্ত দামে এলপি গ্যাস সিলিন্ডার বিক্রির দায়ে দুই পাইকারি বিক্রেতাকে মোট ২ লাখ টাকা জরিমানা করা হয়েছে।</p>

<p>বৃহস্পতিবার (৯ এপ্রিল) দুপুরে উপজেলার সিডস্টোর বাজার ও হবিরবাড়ী এলাকায় জাতীয় ভোক্তা অধিকার সংরক্ষণ অধিদপ্তর এবং র&zwj;্যাব-১৪ এর যৌথ অভিযানে মেসার্স এন এন ট্রেডার্স ও মীম এন্টারপ্রাইজকে এ দণ্ড প্রদান করা হয়।</p>

<p>জানা যায়, গোপন সংবাদের ভিত্তিতে পরিচালিত এ অভিযানে উক্ত দুই প্রতিষ্ঠান সরকার নির্ধারিত মূল্য উপেক্ষা করে খুচরা বিক্রেতা ও সাধারণ ভোক্তাদের কাছে অতিরিক্ত দামে এলপি গ্যাস বিক্রি করছিল। অভিযোগের সত্যতা পাওয়ায় ভোক্তা অধিকার সংরক্ষণ আইনে প্রতিটি প্রতিষ্ঠানকে ১ লাখ টাকা করে মোট ২ লাখ টাকা জরিমানা করা হয়।</p>

<p>অভিযানে নেতৃত্ব দেন জাতীয় ভোক্তা অধিকার সংরক্ষণ অধিদপ্তর ময়মনসিংহের সহকারী পরিচালক আব্দুস ছালাম। এ সময় আইনশৃঙ্খলা রক্ষায় র&zwj;্যাব-১৪ ময়মনসিংহের সহকারী পুলিশ সুপার লুৎফা বেগমসহ র&zwj;্যাবের সদস্যরা এবং ভালুকা উপজেলা স্যানিটারি ইন্সপেক্টর মো. সামসুল ইসলাম রমিজ উপস্থিত ছিলেন।</p>

<p>সহকারী পরিচালক আব্দুস ছালাম জানান, এলপি গ্যাসের পাইকারি বাজারে সিন্ডিকেট ভাঙতে এবং সাধারণ মানুষের জন্য দাম সহনীয় রাখতে এ ধরনের অভিযান নিয়মিতভাবে অব্যাহত থাকবে।</p>