<p>কুষ্টিয়া জেলা প্রশাসনের আয়োজনে শ্রম ও কর্মসংস্থান মন্ত্রণালয়ের আওতাধীন বাংলাদেশ শ্রমিক কল্যাণ ফাউন্ডেশন থেকে প্রাপ্ত আর্থিক সহায়তার চেক বিতরণ করা হয়েছে।</p>

<p>সোমবার (৩০ মার্চ) বিকেল ৩টায় জেলা প্রশাসকের সম্মেলন কক্ষে কুষ্টিয়া জেলার প্রাতিষ্ঠানিক ও অপ্রাতিষ্ঠানিক খাতের শ্রমিক-কর্মচারী এবং তাদের পরিবারের সদস্যদের চিকিৎসা ও সন্তানদের উচ্চ শিক্ষার জন্য এই চেকগুলো হস্তান্তর করা হয়।</p>

<p>কুষ্টিয়া আঞ্চলিক শ্রম দপ্তরের উপ-পরিচালক মো. খোরশেদ আলমের সভাপতিত্বে প্রধান অতিথি হিসেবে কুষ্টিয়া জেলা প্রশাসক মো. তৌহিদ বিন-হাসান অনুষ্ঠানে উপস্থিত থেকে সুবিধাভোগীদের হাতে এই সহায়তার চেকগুলো তুলে দেন।</p>

<p>অনুষ্ঠানে জেলা প্রশাসক বলেন, সরকার দেশের শ্রমিকদের জীবনমান উন্নয়নে নিরলস কাজ করে যাচ্ছে। বিশেষ করে অসুস্থ শ্রমিকদের চিকিৎসা এবং মেধাবী সন্তানদের উচ্চ শিক্ষায় আর্থিক প্রতিবন্ধকতা দূর করতে এই সহায়তা অত্যন্ত সহায়ক ভূমিকা পালন করবে।</p>

<p>তিনি আরও উল্লেখ করেন, শ্রমিকদের কল্যাণে এই ধরনের সহায়তা কার্যক্রম ভবিষ্যতেও অব্যাহত থাকবে।</p>

<p>কুষ্টিয়া জেলা প্রশাসন ও আঞ্চলিক শ্রম দপ্তর যৌথভাবে এই অনুষ্ঠানের আয়োজন করে। অনুষ্ঠানে কুষ্টিয়া পুলিশ সুপার মোহাম্মদ জসীম উদ্দিন, কুষ্টিয়ার অতিরিক্ত জেলা প্রশাসক (সার্বিক) মো. জাহাঙ্গীর আলমসহ জেলা প্রশাসনের ঊর্ধ্বতন কর্মকর্তাবৃন্দ, আঞ্চলিক শ্রম দপ্তরের প্রতিনিধি এবং সংশ্লিষ্ট সুবিধাভোগী ও তাদের পরিবারের সদস্যরা উপস্থিত ছিলেন।</p>

<p>অনুষ্ঠানে ১০ হাজার টাকা থেকে শুরু করে সর্বোচ্চ ১ লাখ টাকার চেক প্রদান করা হয়। এতে মোট প্রায় ১ কোটি টাকার চেক ১৬০ জনকে দেয়া হয়। কুষ্টিয়া জেলার বিভিন্ন খাতের শ্রমিকদের পরিবারের মাঝে এই অনুদান বিতরণ করা হয়। তারা এই অনুদানের চেক পেয়ে খুশি হয়ে আনন্দ প্রকাশ করেন।</p>