<p>রাজশাহী চেম্বার অব কমার্স অ্যান্ড ইন্ড্রাস্ট্রির পরিচালনা পর্ষদের দ্বিবার্ষিক নির্বাচনে সভাপতি পদে জয়লাভ করেছেন করেছেন হাসেন আলী।&nbsp;</p>

<p>শনিবার (১৮ এপ্রিল) দীর্ঘ ১২ বছর পর অত্যন্ত উৎসবমুখর পরিবেশে নির্বাচন অনুষ্ঠিত হয়। এদিন সকাল আটটা থেকে বিরতিহীনভাবে বিকেল পাঁচটা পর্যন্ত ভোটগ্রহণ অনুষ্ঠিত হয়।</p>

<p>হাসেন আলী &lsquo;খ&rsquo; প্যানেল থেকে প্রতিদ্বন্দ্বিতা করেছিলেন। তার নিকটতম প্রতিদ্বন্দ্বী ছিলেন &lsquo;ক&rsquo; প্যানেলের খন্দকার মিজানুর রহমান। হাসেন আলী হরিণ প্রতীক নিয়ে ১ হাজার ৪১ ভোট পেয়ে নির্বাচিত হন। খন্দকার মিজানুর রহমান ক্রিকেট ব্যাট প্রতীকে ১ হাজার ২৬ ভোট পেয়েছেন। এই নির্বাচনে &lsquo;খ&rsquo; প্যানেল থেকে শুধু বিএনপিপন্থী ব্যবসায়ীরা অংশ নেন। আর &lsquo;ক&rsquo; প্যানেলে ২১টি পদের মধ্যে বিএনপিপন্থী নয়জন, জাতীয় নাগরিক পার্টির (এনসিপি) একজন ও জামায়াতপন্থী ১১ জন অংশ নেন। ভোটে ১১টি পদে জয় পেয়েছে &lsquo;ক&rsquo; প্যানেল। আর &lsquo;খ&rsquo; প্যানেল জিতেছে ১০টি পদে।&nbsp;</p>

<p>গণনা শেষে রাত ১২টার দিকে ফল ঘোষণা করেন প্রধান নির্বাচন কমিশনার বোয়ালিয়া থানা ভূমি অফিসের সহকারী কমিশনার (ভূমি) আরিফ হোসেন। ঘোষিত ফলাফল অনুযায়ী সিনিয়র সহ-সভাপতি পদে &lsquo;ক&rsquo; প্যানেলের প্রার্থী শামসুর রহমান শান্তন ঘুড়ি প্রতীকে ১ হাজার ১৭০ ভোট পেয়ে নির্বাচিত হয়েছেন। আর সহ-সভাপতি পদে নির্বাচিত হয়েছেন &lsquo;খ&rsquo; প্যানেলের প্রার্থী জিয়াউদ্দিন আহমেদ। তিনি চশমা প্রতীকে ১ হাজার ৭৫ ভোট পেয়েছেন। পরিচালনা পর্ষদের ১৮টি পরিচালক পদের মধ্যে ১০টিই পেয়েছে &lsquo;ক&rsquo; প্যানেল। আর ৮টি পেয়েছে &lsquo;খ&rsquo; প্যানেল।</p>

<p>&lsquo;ক&rsquo; প্যানেল থেকে নির্বাচিত পরিচালকেরা হলেন- রেজাউল করিম, শাহ মো. মাইনুল হোসেন শান্ত চৌধুরী, হাসিবুল আলম, ইমাম মেহেদী, আহসান হাবীব, শাকিলুর রহমান, মো. কামরুজ্জামান, রুহুল আমীন, ফরহাদ হোসেন এবং মোবাশ্বের আলী।</p>

<p>&lsquo;খ&rsquo; প্যানেল থেকে নির্বাচিত পরিচালকেরা হলেন- তৌহিদ হাসান, মাইনুল হক, মো. শামসুজ্জামান, তাসনিম হোসেন, গোলাম সাকলাইন, এ জে এম জান্নাতুল ইসলাম, আমিনুল ইসলাম ও মাহমুদ হাসান।</p>

<p>নবনির্বাচিত সভাপতি মো. হাসেন আলী বলেন, &ldquo;সুষ্ঠু, শান্তিপূর্ণ ও উৎসবমুখর পরিবেশে নির্বাচন সম্পন্ন করার জন্য নির্বাচন বোর্ডের চেয়ারম্যানসহ সংশ্লিষ্ট সকলকে আন্তরিক ধন্যবাদ ও কৃতজ্ঞতা জানাচ্ছি। এই নির্বাচন প্রমাণ করেছে যে রাজশাহীর ব্যবসায়ী সমাজ ঐক্যবদ্ধ ও গণতান্ত্রিক চর্চায় বিশ্বাসী। আমি দৃঢ়ভাবে বিশ্বাস করি, এই ফলাফলের মাধ্যমে রাজশাহীর ব্যবসা-বাণিজ্যে নতুন গতি ও সম্ভাবনার দ্বার উন্মোচিত হবে। যারা আমাকে তাদের মূল্যবান ভোট দিয়ে নির্বাচিত করেছেন, সেই সকল সম্মানিত চেম্বার সদস্যদের প্রতি আমি গভীর কৃতজ্ঞতা প্রকাশ করছি। তাদের প্রত্যাশা পূরণে সততা, নিষ্ঠা ও দায়িত্ববোধ নিয়ে কাজ করার অঙ্গীকার করছি।&rdquo;</p>

<p>প্রধান নির্বাচন কমিশনার আরিফ হোসেন জানান, নির্বাচনে মোট ভোটার ছিলেন ২ হাজার ৯০০ জন। এরমধ্যে ২ হাজার ৪৩৪ জন ভোটার ভোট দিয়েছেন। যা ৮৩ দশমিক ৯৩ শতাংশ ভোটগ্রহণ হয়েছে। অত্যন্ত শান্তিপূর্ণ পরিবেশে ভোট হয়েছে। দীর্ঘ দিন পর ভোট হওয়ায় ভোটাররা অত্যন্ত উৎসবমুখর পরিবেশে ভোট দিয়েছেন।</p>