<p>ফরিদপুরের ভাঙ্গা উপজেলায় পিকআপ ও যাত্রীবাহী বাসের মুখোমুখি সংঘর্ষে দুজন নিহত এবং অন্তত ৩০ জন আহত হয়েছেন।</p>

<p>সোমবার (১৩ এপ্রিল) সকাল সাড়ে ৯টার দিকে ফরিদপুর-বরিশাল মহাসড়কের বাবলাতলা এলাকায় এ দুর্ঘটনা ঘটে। প্রত্যক্ষদর্শীরা জানান, টেকেরহাট থেকে ছেড়ে আসা বাঙ্গিভর্তি একটি পিকআপ ওভারটেক করার সময় বিপরীত দিক থেকে আসা শাহ-ফরিদ পরিবহনের একটি বাসের সঙ্গে সংঘর্ষে জড়িয়ে পড়ে।</p>

<p>ঘটনায় পিকআপে থাকা মো. জাহাঙ্গীর মোল্লা (৩৫) ঘটনাস্থলেই নিহত হন। পরে আহতদের উদ্ধার করে বিভিন্ন হাসপাতালে নেওয়া হলে সেখানে চিকিৎসাধীন অবস্থায় আলমগীর (৫০) নামে আরও একজনের মৃত্যু হয়।</p>

<p>ভাঙ্গা উপজেলা স্বাস্থ্য ও পরিবার পরিকল্পনা কর্মকর্তা ডা. তানসীভ জুবায়ের নাদিম দুইজনের মৃত্যুর বিষয়টি নিশ্চিত করেছেন।</p>

<p>ভাঙ্গা হাইওয়ে থানার ওসি মো. হেলালউদ্দিন জানান, দুর্ঘটনায় নিহতের সংখ্যা দুইজন এবং আহতদের চিকিৎসা দেওয়া হচ্ছে। এ ঘটনায় আইনগত ব্যবস্থা প্রক্রিয়াধীন রয়েছে।</p>