<p>মধ্যপ্রাচ্যে চলমান যুদ্ধের প্রভাব রেমিট্যান্সে পড়ার আশঙ্কা করছেন প্রবাসীকল্যাণ ও বৈদেশিক কর্মসংস্থান মন্ত্রী আরিফুল হক চৌধুরী। তিনি বলেন, মধ্যপ্রাচ্যে থাকা প্রবাসীদের নিরাপত্তা নিশ্চিত করতে সরকার সব ধরনের পদক্ষেপ গ্রহণ করেছে। পরিস্থিতি আরও খারাপ হলে ওই অঞ্চলের প্রবাসীদের দেশে ফেরানোর পরিকল্পনার কথাও জানান মন্ত্রী।</p>

<p>রবিবার (৮ মার্চ) দুপুরে সিলেট জেলা প্রশাসক কার্যালয়ে আইনশৃঙ্খলা কমিটির সভা শেষে সাংবাদিকদের প্রশ্নের জবাবে এসব কথা বলেন তিনি।</p>

<p>প্রবাসীকল্যাণ মন্ত্রী বলেন, &ldquo;চলমান এই যুদ্ধে রেমিট্যান্সে কিছু প্রভাব তো পড়বেই। তবে সরকার রেমিট্যান্স যোদ্ধাদের জন্য বেশ কিছু উদ্যোগ নিয়েছে। দ্রুতই এর সুফল দেখতে পাওয়া যাবে।&rdquo;</p>

<p>মধ্যপ্রাচ্যপ্রবাসীদের নিরাপত্তা প্রসঙ্গে আরিফুল হক চৌধুরী বলেন, আমাদের প্রথম কাজ হচ্ছে মধ্যপ্রাচ্যে যেসব প্রবাসী আছেন তাদের নিরাপদে রাখা। তাদের প্রয়োজনীয় লজিস্টিক সহায়তা দেওয়া, কেউ আহত হলে স্বাস্থ্যসেবা নিশ্চিত করা। পরিস্থিতি আরও খারাপ হলে তাদের দেশে ফিরিয়ে আনার বিষয়েও ভাবতে হচ্ছে।</p>

<p>তিনি বলেন, এ জন্য যৌথভাবে পররাষ্ট্র মন্ত্রণালয়, বেসামরিক বিমান পরিবহন মন্ত্রণালয় এবং প্রবাসীকল্যাণ মন্ত্রণালয় নিয়ে একটি মনিটরিং সেল করা হয়েছে। প্রতিদিন পরিস্থিতি পর্যবেক্ষণ করা হচ্ছে। আমাদের পক্ষে যতটুকু সম্ভব নাগরিকদের নিরাপত্তা নিশ্চিত করার চেষ্টা করছি।</p>

<p>মন্ত্রী আরও বলেন, এ পর্যন্ত আমরা তিনজন বাংলাদেশির মৃত্যুর খবর পেয়েছি। তাদের মরদেহ দেশে আনার চেষ্টা চলছে। তাদের পরিবারের সঙ্গেও আমরা যোগাযোগ রাখছি।</p>

<p>বন্ধ থাকা শ্রমবাজার চালু প্রসঙ্গে তিনি বলেন, যেসব শ্রমবাজার বন্ধ হয়ে গেছে, সেগুলো চালু করার চেষ্টা চলছে। তবে যুদ্ধ পরিস্থিতির কারণে মধ্যপ্রাচ্যে এখন তা সম্ভব হচ্ছে না। আশা করছি, আগামী মাস থেকে এ কার্যক্রম আরও গতি পাবে।</p>

<p>এর আগে সিলেটের আইনশৃঙ্খলা কমিটির সভায় অংশ নিয়ে প্রবাসীকল্যাণ মন্ত্রী বলেন, কিশোর গ্যাং নামে একটি গ্রুপ রয়েছে, যারা অত্যন্ত বেপরোয়া। তাদের পেছনে অন্য কেউ থাকতে পারে। এরা নিশ্চয়ই কোনো শক্তির বলেই এমন সাহস করছে। তাই এ বিষয়ে ভালোভাবে নজরদারি করতে হবে। সে যে-ই হোক, আপনারা ডান-বাম তাকাবেন না। আমরা সবাই যেহেতু আপনাদের সমর্থন দিচ্ছি, তাই অন্যায়ভাবে কারও প্ররোচনায় কাউকে ধরবেন না। আর প্রকৃত অপরাধীকে ধরলে কেউ অনুরোধ করলেও তাকে আইনের আওতায় আনবেন। তখন বোঝা যাবে এর পেছনে কে আছে। কোনো তদবির চলবে না। এ ব্যাপারে প্রয়োজনীয় ব্যবস্থা নিতে প্রশাসনকে নির্দেশ দেন তিনি।</p>

<p>সিলেটের জেলা প্রশাসক মো. সারওয়ার আলমের সভাপতিত্বে সভায় সিলেট-৬ আসনের সংসদ সদস্য এমরান আহমদ চৌধুরীসহ প্রশাসনের উচ্চ পর্যায়ের কর্মকর্তারা অংশ নেন।</p>