<p>দক্ষিণ লেবাননে সামরিক অভিযান চালাতে গিয়ে এক ইসরাইলি সেনা নিহত ও ছয়জন আহত হয়েছেন।</p>

<p>রবিবার (২৬ এপ্রিল) ইসরাইলি প্রতিরক্ষা বাহিনী (আইডিএফ) এই তথ্য নিশ্চিত করেছে।</p>

<p>লেবাননে নিহত ইসরাইলি সেনার নাম সার্জেন্ট ইদান ফুকস। আহতদের মধ্যে চারজনের অবস্থা গুরুতর হলেও বাকি দুজনের আঘাত গুরুতর নয়।</p>

<p>আইডিএফের বিবৃতিতে বলা হয়, ১৯ বছর বয়সী সার্জেন্ট ইদান ফুকস ইসরাইলি প্রতিরক্ষা বাহিনীর ৭ম ব্রিগেডের ৭৭তম ব্যাটালিয়নের সদস্য ছিলেন। তিনি দক্ষিণ লেবাননে নিহত হন। ঘটনার সময় একজন সেনা কর্মকর্তা ও তিনজন সেনা গুরুতরভাবে আহত হন। আর দুই সেনার আঘাত হালকা।</p>

<p>বিবৃতিতে বলা হয়, আহত সেনাদের উদ্ধার করে হাসপাতালে নেওয়া হয়েছে বলে জানায় আইডিএফ। সেনাদের পরিবারের সদস্যদের বিষয়টি জানানো হয়েছে।</p>

<p>ইসরাইল ও লেবাননের হিজবুল্লাহ একে অপরের বিরুদ্ধে যুদ্ধবিরতি লঙ্ঘনের অভিযোগ করছে।</p>

<p>যুক্তরাষ্ট্রের মধ্যস্থতায় হওয়া &lsquo;যুদ্ধবিরতি&rsquo; সত্ত্বেও ইসরাইলি বাহিনী দক্ষিণ লেবাননে হামলা অব্যাহত রেখেছে। এতে হাজারো মানুষ আবার তাদের ঘরবাড়ি ছেড়ে পালাতে বাধ্য হয়েছেন।</p>

<p>সূত্র: ফক্স নিউজ ও আল&ndash;জাজিরা</p>