<p>নন্দিত অভিনেত্রী ডলি জহুর। পর্দায় মায়ের চরিত্রে তার উপস্থিতি মানেই দর্শক মনে&nbsp;এক অনন্য আবেশ। অভিনয়ের স্বীকৃতিস্বরূপ একাধিকবার জাতীয় চলচ্চিত্র পুরস্কার পাওয়া এই অভিনেত্রী দীর্ঘ ১৫ বছর নিজেকে বড় পর্দা থেকে সরিয়ে রেখেছিলেন। অবশেষে সেই বিরতি ভেঙে আবারও ফিরছেন সিনেমায়।</p>

<p>দীর্ঘ বিরতির পর সম্প্রতি তিনি অভিনয় করেছেন &lsquo;সামথিং লাইক অ্যান অটোবায়োগ্রাফি&rsquo; শিরোনামের একটি কাজে। বর্তমানে রেদওয়ান রনি পরিচালিত সিনেমা &lsquo;দম&rsquo; এর শুটিংয়ে ব্যস্ত সময় পার করছেন তিনি।</p>

<p>কাজে ফেরার বিষয়ে ডলি জহুর বলেন,&ldquo;অভিমান করেই সিনেমা ছেড়েছিলাম। কমার্শিয়াল সিনেমা করতে করতে ক্লান্ত হয়ে গিয়েছিলাম। একই ধরনের চরিত্র, একই গল্প আর কত ভালো লাগে। কিন্তু এবার রেদওয়ান রনির অনুরোধ ফেলতে পারিনি। ও খুব যত্ন নিয়ে কাজ করে।&nbsp;সবাই খুব খেয়াল রাখছে, ভালো লাগছে।&rdquo;</p>

<p>চলনবিলের শুটিং সেট থেকে নিজের অনুভূতির কথাও জানান এই বর্ষীয়ান অভিনেত্রী। তিনি বলেন,&ldquo;চলনবিলের ওপর দিয়ে জীবনে কতবার গিয়েছি, কিন্তু এবার এখানে শুটিং করছি এটাই আলাদা অনুভূতি। একটু ঠান্ডা লেগেছে, ওষুধ খাচ্ছি। তারপরও মনটা খুব ভালো।&rdquo;</p>

<p>নিয়মিত বড় পর্দায় ফেরার বিষয়ে তিনি&nbsp;বলেন,&ldquo;সেই বয়স কি আর আছে? আর এখন তো আমাদের কেন্দ্র করে গল্প লেখা হয় না। একই ধরনের চরিত্রে বারবার কাজ করার ইচ্ছাও নেই।&rdquo;</p>

<p>এসভিএফ ও আলফা-আই এন্টারটেইনমেন্ট লিমিটেড প্রযোজিত এবং ওটিটি প্ল্যাটফর্ম চরকি সহপ্রযোজিত সিনেমা &lsquo;দম&rsquo; মুক্তি পাবে ২০২৬ সালের ঈদুল ফিতরে। সিনেমাটিতে প্রথমবারের মতো একসঙ্গে দেখা যাবে আফরান নিশো ও চঞ্চল চৌধুরীকে। প্রধান নারী চরিত্রে অভিনয় করছেন পূজা চেরি।</p>