<p>জাহাঙ্গীরনগর বিশ্ববিদ্যালয়-এর নওয়াব ফয়জুন্নেসা হলে গাঁজা ও মদসহ এক নারী শিক্ষার্থীকে আটক করেছে হল প্রশাসন। শনিবার (১৮ এপ্রিল) বিকেল ৫টার দিকে হলের ১১৬ নম্বর কক্ষে অভিযান চালিয়ে তাকে মাদক সেবনরত অবস্থায় আটক করা হয়।</p>

<p>অভিযুক্ত শিক্ষার্থীর নাম ইনিশা। তিনি নাটক ও নাট্যতত্ত্ব বিভাগের ৪৮তম ব্যাচের শিক্ষার্থী এবং বেগম খালেদা জিয়া হলের আবাসিক ছাত্রী। জানা যায়, যে কক্ষে অভিযান চালানো হয় সেটি ম্যানেজমেন্ট স্টাডিজ বিভাগের ৫১তম ব্যাচের শিক্ষার্থী তনুজা তিথির (কক্ষ নম্বর-১১৬)। ইনিশা সেখানে গিয়ে মাদক সেবন করছিলেন।</p>

<p>নবাব ফয়জুন্নেসা হল সংসদের সাধারণ সম্পাদক (জিএস) সুমাইয়া খানমের অভিযোগের ভিত্তিতে হলের ওয়ার্ডেন সুলতানা আক্তার ওই কক্ষে অভিযান পরিচালনা করেন। এ সময় ইনিশাকে মাদকসহ আটক করা হয়। পরে বেগম খালেদা জিয়া হল সংসদের সাধারণ সম্পাদক ফাতেমা তুজ যোহরা ঘটনাস্থলে এসে অভিযুক্তকে নিয়ে যান।</p>

<p>সুমাইয়া খানম বলেন, &ldquo;আগেও ওই শিক্ষার্থী বহিরাগতদের নিয়ে হলে প্রবেশ করতেন&mdash;এমন অভিযোগ ছিল। আজ তাকে হাতে-নাতে ধরা হয়েছে। আমি এই ঘটনার দৃষ্টান্তমূলক শাস্তি দাবি করছি।&rdquo;</p>

<p>নবাব ফয়জুন্নেসা হলের প্রভোস্ট গোলাম মোস্তফা জানান, অভিযোগের ভিত্তিতে অভিযান চালিয়ে মাদক উদ্ধার করা হয়েছে। তিনি বলেন, &ldquo;ঘটনার সুষ্ঠু তদন্তের জন্য পাঁচ সদস্যের একটি তদন্ত কমিটি গঠন করা হয়েছে। তিন কার্যদিবসের মধ্যে প্রতিবেদন জমা দেওয়ার কথা রয়েছে। প্রতিবেদনের ভিত্তিতে পরবর্তী প্রশাসনিক ব্যবস্থা নেওয়া হবে।&rdquo;</p>

<p>অন্যদিকে, বেগম খালেদা জিয়া হলের প্রাধ্যক্ষ অধ্যাপক ড. মনজুর ইলাহি বলেন, &ldquo;অভিযুক্ত শিক্ষার্থী বর্তমানে আমাদের হলে নিয়মিত অবস্থান করছেন না। তদন্ত কমিটির প্রতিবেদনের ভিত্তিতে প্রয়োজনীয় ব্যবস্থা নেওয়া হবে।&rdquo;</p>

<p>বিশ্ববিদ্যালয়ের প্রক্টর অধ্যাপক ড. এ কে এম রাশিদুল আলম বলেন, &ldquo;ঘটনার সত্যতা যাচাই ও তদন্ত প্রতিবেদনের ওপর ভিত্তি করে বিশ্ববিদ্যালয় প্রশাসন যথাযথ ব্যবস্থা গ্রহণ করবে।&rdquo;</p>

<p>ঘটনার পর অভিযুক্ত শিক্ষার্থী হল ত্যাগ করায় তার সঙ্গে যোগাযোগ করা সম্ভব হয়নি। তার ব্যবহৃত মোবাইল নম্বরেও যোগাযোগের চেষ্টা ব্যর্থ হয়েছে।</p>