<p>জাতীয় বিশ্ববিদ্যালয়ের অধীনে ২০২৫&ndash;২৬ শিক্ষাবর্ষে স্নাতক (সম্মান) প্রথম বর্ষের ভর্তি পরীক্ষার ফল প্রকাশ করা হয়েছে।&nbsp;</p>

<p>রবিবার (৩ মে) বিশ্ববিদ্যালয়ের ভাইস-চ্যান্সেলর প্রফেসর ড. এ এস এম আমানুল্লাহ আনুষ্ঠানিকভাবে এ ফল ঘোষণা করেন।</p>

<p>বিশ্ববিদ্যালয়ের এক সংবাদ বিজ্ঞপ্তিতে জানানো হয়, এবারের ভর্তি পরীক্ষায় মোট ৪ লাখ ৫৩ হাজার ১৪৮ জন শিক্ষার্থী অংশ নেয়। এর মধ্যে উত্তীর্ণ হয়েছে ৩ লাখ ৬৪ হাজার ১৩৫ জন, যা মোট পাসের হার ৮০.৩৬ শতাংশ। উত্তীর্ণ শিক্ষার্থীদের মধ্যে প্রথম মেধা তালিকায় স্থান পেয়েছে ২ লাখ ২৯ হাজার ৭৬৫ জন।</p>

<p>বিভাগভিত্তিক প্রথম মেধা তালিকায় মানবিক বিভাগে ১ লাখ ১৩ হাজার ৩৯৪ জন, বিজ্ঞান বিভাগে ৬৫ হাজার ৩৩৭ জন, ব্যবসায় শিক্ষা বিভাগে ৫১ হাজার ৩৪ জন শিক্ষার্থী স্থান পেয়েছে।</p>

<p>ফল জানার উপায়<br />
এসএমএসের মাধ্যমে ফল জানতে মোবাইলের মেসেজ অপশনে গিয়ে লিখতে হবে: NU &lt;space&gt; ATHN &lt;space&gt; Admission Roll এটি পাঠাতে হবে ১৬২২২ নম্বরে।</p>

<p>এছাড়া অনলাইনে ফল জানতে জাতীয় বিশ্ববিদ্যালয়ের ভর্তি বিষয়ক ওয়েবসাইটে গিয়ে &ldquo;Honours Tab&rdquo; থেকে &ldquo;Admission Test Result&rdquo; অপশনে প্রবেশ করতে হবে।</p>

<p>ভর্তি সংক্রান্ত বিস্তারিত তথ্য একই ওয়েবসাইটের &ldquo;Prospectus (Honours)&rdquo; এবং &ldquo;Important Notice&rdquo; অপশন থেকে পাওয়া যাবে বলে সংবাদ বিজ্ঞপ্তিতে উল্লেখ করা হয়েছে।</p>