<p>কোথাও নির্বাচনী আচরণবিধি লঙ্ঘন হলে সুনির্দিষ্ট জায়গায় অভিযোগ জানানোর পরামর্শ দিয়ে নির্বাচন কমিশন (ইসি) সচিবালয়ের সিনিয়র সচিব আখতার আহমেদ বলেছেন, &lsquo;ইসির পক্ষে ঘুরে ঘুরে আচরণবিধি লঙ্ঘনের ঘটনা পর্যবেক্ষণ সম্ভব নয়।&nbsp;দেশের যেকোনো স্থানে কোনো প্রার্থীর বিরুদ্ধে নির্বাচনি আচরণবিধি ভঙ্গের অভিযোগ থাকলে তা ইলেকশন ইনকোয়ারি কমিটি (ইইসি) অথবা সংশ্লিষ্ট রিটার্নিং অফিসার বরাবর সরাসরি অভিযোগ জানান।&nbsp;সেইসঙ্গে অভিযোগের একটি কপি ইসি বরাবর সংযুক্ত করার কথাও বলা হয়েছে।&rsquo;</p>

<p>সোমবার (২৬ জানুয়ারি) নির্বাচন ভবনে এক ব্রিফিংয়ে এ কথা বলেন তিনি। বিদেশে পোস্টাল ব্যালট নিয়ে আচরণবিধি লঙ্ঘন প্রসঙ্গে এক প্রশ্নে ইসি সচিব বলেন, &lsquo;পোস্টাল ব্যালটে প্রবাসীদের আচরণবিধি লঙ্ঘনের দায় ব্যক্তির নিজের।&rsquo;</p>

<p>তিনি বলেন, আচরণবিধি ভঙ্গের কারণে নির্বাচন কমিশনে অভিযোগ করা আর ইলেক্টোরাল ইনকোয়ারি এন্ড এডজুডিকেশন কমিটির কাছে অভিযোগ করার ভিতরে সময়ের একটা পার্থক্য আছে। ইসিতে সরাসরি আবেদন করা হলে সেটাকে ব্যুরোক্রেটিক চ্যানেলে পাঠাতে এক থেকে দুই তিন দিন সময় লাগে, সেই সময়টুকুতে দেখা যায় যে অভিযোগের গুরুত্বটা ধীরে ধীরে কমে যাচ্ছে।</p>

<p>একই অভিযোগটা কমিটি বা রিটার্নিং অফিসার এ কাছে সরাসরি করা গেলে দ্রুত নিষ্পত্তি হবে জানিয়ে তিনি আরো বলেন, এ কারণে যে যেখানেই আচরণ বিধি ভঙ্গের বিষয় দেখবেন আপনারা ৩০০ আসনে ৩০০টা ইলেক্টোরাল ইনকোয়ারি এন্ড এডজুডিকেশন কমিটি আছে তাদেরকে অথবা সংশ্লিষ্ট রিটার্নিং অফিসারের কাছে জানাবেন, এর একটি কপি আমাদের সংযুক্ত করবেন, আমরা সেখান থেকে এই জিনিসটাকে ফলোআপ করে দ্রুত নিষ্পত্তি করব।</p>

<p>এসময় পোস্টাল ব্যালট দেশে পৌঁছাবার পর সঠিক সময়ে রিটার্নিং অফিসারের কাছে পৌঁছানোর ক্ষেত্রে কোনো জটিলতা দেখা দিলে সেক্ষেত্রে কমিশনের পদক্ষেপ হবে সে প্রশ্নের জবাবে তিনি বলেন, এ বিষয়ে জটিলতা সৃষ্টি হওয়ার কোন সুযোগ নেই এবং যৌক্তিকতাও নাই। তার কারণ হচ্ছে দূরত্বভেদে আমাদের সবচাইতে বেশি সময় লাগতে পারে ১৩-১৪ দিন, সেটি হিসাব করেই পোস্টাল ব্যালট প্রদান, ব্যালট জমা ও তা গ্রহণের সময়সীমা কমিশন নির্ধারণ করেছে।</p>

<p>এবং এই একই সময়সীমার মধ্যে কাজ শেষ করতে আজ থেকে দেশের অভ্যন্তরে কর্মরত নির্বাচনি দায়িত্বপ্রাপ্ত সকল সরকারি কর্মকর্তা ও আইনি হেফাজতে থাকা ব্যক্তিদের পোস্টাল ব্যালট প্রদানের কাজ শুরু হয়েছে, জানান তিনি।</p>

<p>ভোট গণনা বিষয়ে এক প্রশ্নের জবাবে তিনি বলেন, জাতীয় সংসদ নির্বাচন ও গণভোট গণনা পৃথকভাবে করা হলেও দুইটি পাশাপাশি চলবে। এক্ষেত্রে পোস্টাল ব্যালটের গণনার ক্ষেত্রে সময় কিছুটা বেশি লাগতে পারে বলে জানান তিনি।</p>

<p>বিষয়টি ব্যাখ্যা করে ইসি সচিব বলেন, সাধারণত একটি আসনে প্রতি তিন থেকে সাড়ে তিন হাজার ভোটারের জন্য একটি করে কেন্দ্র নির্ধারণ করা হয়। প্রতিটি কেন্দ্র অনুযায়ী রিটার্নিং অফিসার থাকেন, যিনি ভোট গণনা করেন। তবে, পোস্টাল ব্যালটের ক্ষেত্রে একটি জেলার মোট কতজন পোস্টাল ব্যালট প্রদান করেছেন সেটি হিসাব করে জেলাপ্রতি ভোট গণনা করা হয়।</p>

<p>এক্ষেত্রে কোনো কোনো জেলায় কখনও কখনও পাঁচ থেকে ছয়টি বা তারও বেশি কেন্দ্রের থেকে যা ভোট পাওয়া যায় সে সমান ব্যালট পাওয়া যেতে পারে। সেক্ষেত্রে একজন রিটার্নিং অফিসারের সেই বিপুল ভোট গণনা করতে সময় লাগাটাই স্বাভাবিক ব্যাপার, তিনি বলেন।</p>

<p>এসময় ইসি সচিব আখতার আহমেদ সকলকে নিজ নিজ অবস্থান থেকে দায়িত্বশীল আচরণ করার আহ্বান জানান। তিনি বলেন, এর মাধ্যমে যেন আসন্ন নির্বাচন সুষ্ঠু, নিরপেক্ষ ও গ্রহণযোগ্য ভাবে অনুষ্ঠিত করতে নির্বাচন কমিশনের পথ সুগম হয়।</p>