<p>পররাষ্ট্রমন্ত্রী খলিলুর রহমানের সঙ্গে অনুষ্ঠিত এক বৈঠকে বাংলাদেশের প্রতি জাতিসংঘের অবিচল সমর্থন ও সংহতি পুনর্ব্যক্ত করেছেন সংস্থার মহাসচিব আন্তোনিও গুতেরেস।</p>

<p>বৃহস্পতিবার নিউ ইয়র্কে জাতিসংঘ সদর দপ্তরে এ বৈঠক অনুষ্ঠিত হয় বলে জাতিসংঘে বাংলাদেশ স্থায়ী মিশনের এক সংবাদ বিজ্ঞপ্তিতে জানানো হয়েছে।</p>

<p>এতে বলা হয়, বৈঠকে মহাসচিব নবগঠিত বাংলাদেশের নতুন সরকারকে আন্তরিক অভিনন্দন জানান। রোহিঙ্গাদের আশ্রয় প্রশ্নে বাংলাদেশের অব্যাহত মানবিক নেতৃত্ব ও উদারতার তিনি &lsquo;উচ্চ প্রশংসা&rsquo; করেন।</p>

<p>আলোচনায় সমসাময়িক বিভিন্ন বৈশ্বিক বিষয়ও অন্তর্ভুক্ত ছিল জানিয়ে বিজ্ঞপ্তিতে বলা হয়, পররাষ্ট্রমন্ত্রী চলমান বৈশ্বিক তেল সংকটের কারণে উন্নয়নশীল ও ঝুঁকিপূর্ণ দেশগুলোর চ্যালেঞ্জে পড়া এবং দরিদ্র দেশগুলোর ওপর এর অসম প্রভাবের কথা তুলে ধরেন।</p>

<p>জাতিসংঘে বাংলাদেশ স্থায়ী মিশন জানিয়েছে, প্রধানমন্ত্রী তারেক রহমানের তরফে পররাষ্ট্রমন্ত্রী খলিলুর সুবিধাজনক সময়ে বাংলাদেশ সফরের জন্য মহাসচিবকে আমন্ত্রণ জানান। মহাসচিব আমন্ত্রণটি গ্রহণ করেন কৃতজ্ঞতা প্রকাশ করেন।</p>

<p>বিজ্ঞপ্তিতে বলা হয়, বৈশ্বিক চ্যালেঞ্জ মোকাবিলা এবং টেকসই উন্নয়নকে এগিয়ে নিতে বাংলাদেশ ও জাতিসংঘের মধ্যে সহযোগিতা জোরদারে উভয় পক্ষের অঙ্গীকার পুনর্ব্যক্তের মাধ্যমে বৈঠক শেষ হয়।</p>