<p>নির্বাচনী ইশতাহার অনুযায়ী জনপ্রশাসনকে ঢেলে সাজানো বিএনপি সরকারের সামনে বড় চ্যালেঞ্জ। ভোটের আগে তারেক রহমানের দল বিএনপি নির্বাচনী ইশতেহারে জনপ্রশাসন বিষয়ে যে অগ্রাধিকার দিয়েছে, তা হলো- &lsquo;মেরিটোক্রেসির বাংলাদেশ&rsquo; বিনির্মাণে মেধা, সততা, সৃজনশীলতা, দক্ষতা, অভিজ্ঞতা ও প্রশিক্ষণ, বেসামরিক ও সামরিক প্রশাসনে নিয়োগ, বদলি ও পদোন্নতিতে যোগ্যতাই একমাত্র মাপকাঠি হিসেবে বিবেচনা করা হবে। কেউ যাতে অন্যায়ভাবে বঞ্চিত না হয়, সেটাও নিশ্চিত করা হবে।</p>

<p>জনপ্রশাসন বিশেষজ্ঞরা বলছেন, বর্তমান সরকার জনপ্রশাসন পুনর্গঠনে কঠিন চ্যালেঞ্জের মুখে পড়বে। এর প্রধান কারণ বিগত আওয়ামী লীগ সরকারের সময়ে প্রশাসনে ব্যাপক দলীয়করণ হয়েছে। অন্তর্বর্তী সরকারের সময়ও প্রশাসনকে দক্ষ ও নিরপেক্ষভাবে পুনর্গঠনের পরিবর্তে পছন্দের লোক বসানোর প্রবণতা দেখা গেছে। ফলে জনপ্রশাসনে শৃঙ্খলা ও পেশাদারত্ব আরো দুর্বল হয়েছে। এখন যে অবস্থা তৈরি হয়েছে, সেটিকে দক্ষতা ও বুদ্ধিমত্তার সঙ্গে সামাল দিতে না পারলে পরিস্থিতি আরো খারাপ হতে পারে। আবারো যদি রাজনৈতিক বিবেচনায় প্রশাসন সাজানো হয়, তাহলে আগের সমস্যারই পুনরাবৃত্তি হবে।</p>

<p>বিশ্লেষকরা আরো বলছেন, দীর্ঘদিন আগে অবসরে যাওয়া আমলাদের ফিরিয়ে এনে চুক্তিভিত্তিক নিয়োগের কারণে নিয়মিত কর্মকর্তাদের সঙ্গে তাদের একটি প্রাতিষ্ঠানিক দূরত্ব তৈরি হয়েছিল। অন্তর্বর্তী সরকারের সময়ে প্রশাসনের সামগ্রিক কার্যক্রমে এর প্রভাবও লক্ষ করা গেছে। তবে চুক্তিভিত্তিক নিয়োগ পুরোপুরি বন্ধ করা সম্ভবও নয়। কেননা সব রাজনৈতিক সরকারই নিজেদের অনুগতদের গুরুত্বপূর্ণ স্থানে দেখতে চায়। বিএনপি সরকারও তার ব্যতিক্রম নয়। যদিও এখনো তারা প্রশাসনে বড় ধরনের হাত দেয়নি; কিছু চুক্তি বাতিল করছে, আবার কিছু নতুন চুক্তিও দিচ্ছে।&nbsp;</p>

<p>কর্মরত কর্মকর্তাদের মধ্য থেকেই দক্ষতা, যোগ্যতা ও অভিজ্ঞতার ভিত্তিতে দায়িত্ব দেয়া উচিত বলে মনে করেন জনপ্রশাসন বিশেষজ্ঞ ও সাবেক অতিরিক্ত সচিব মোহাম্মদ ফিরোজ মিয়া।&nbsp;</p>

<p>তিনি বলেন, বাস্তবে তা কতটা সম্ভব হবে, তা অবশ্য সময়ই বলবে। সবচেয়ে গুরুত্বপূর্ণ বিষয় হলো প্রশাসনকে দক্ষতার সঙ্গে পুনর্গঠন করতে না পারলে এর প্রভাব শুধু প্রশাসনে সীমাবদ্ধ থাকবে না; রাজনীতিতেও পড়বে। দুর্বল ও অদক্ষ প্রশাসন শেষ পর্যন্ত সরকারকেই জনমনে অপ্রিয় করে তুলতে পারে।</p>

<p>বিএনপি সরকারের সামনে যোগ্য ও সঠিক কর্মকর্তা নির্বাচন করা সবচেয়ে বড় চ্যালেঞ্জ বলে মনে করেন সাবেক সচিব শামীম আল মামুনও। তিনি বলেন, বর্তমান সরকারের সামনে সবচেয়ে বড় চ্যালেঞ্জ হলো যোগ্য ও সঠিক কর্মকর্তা নির্বাচন। কারণ আওয়ামী লীগের দেড় দশকের শাসনামলে আমলাতন্ত্রকে দলীয় ও ব্যক্তিস্বার্থে ব্যবহার করে আদর্শ আমলাতন্ত্রের চরিত্র তথা নিরপেক্ষতার বৈশিষ্ট্য প্রায় বিলুপ্ত করে দেয়া হয়। ওই সময় নিরপেক্ষভাবে দায়িত্ব পালনকারী সৎ ও দক্ষ কর্মকর্তারা কোনো পদোন্নতি না পেয়েই অবসরে গিয়েছেন। বঞ্চনা নিরসনে অন্তর্বর্তী সরকার যে কমিটি গঠন করেছিল তারাও বঞ্চিতদের প্রতি যথাযথ সুবিচার করতে পারেনি।&nbsp;</p>

<p>সম্প্রতি যেসব কর্মকর্তার চুক্তিভিত্তিক নিয়োগ বাতিল করা হয়েছে, তা সময়োপযোগী সিদ্ধান্ত বলে মনে করেন সাবেক সচিব বদিউর রহমান। তিনি বলেন, অন্তর্বর্তী সরকারের শুরুতেই অনেক চুক্তিভিত্তিক নিয়োগ সমালোচনার বিষয় হয়। দু-একজন ছাড়া কাউকেই খুব কার্যকর ভূমিকায় দেখা যায়নি। ফলে অন্তর্বর্তী সরকারের সময়ে প্রশাসনের সামগ্রিক কার্যক্রমের প্রভাব লক্ষ করা গেছে, প্রশাসনকে দিশাহীন মনে হয়েছে। তাই ভবিষ্যতে রাষ্ট্র পরিচালনায় সৎ, দক্ষ ও নির্ভীক কর্মকর্তাদের খুঁজে বের করা জরুরি। দীর্ঘকাল ফ্যাসিবাদী ব্যবস্থায় অভ্যস্ত এবং তোষামোদকারী আমলাদের দিয়ে গণতান্ত্রিক শাসন কাঠামোর সুফল জনগণের কাছে পৌঁছানো সম্ভব না। রাজনৈতিক কর্তৃপক্ষকে আইনের শাসন প্রতিষ্ঠায় সৎ, দক্ষ ও নিরপেক্ষ কর্মকর্তার ওপর নির্ভর করা ছাড়া কোনো বিকল্প নেই।&nbsp;</p>

<p>সরকারের সাবেক এক সচিব নাম প্রকাশ না করার শর্তে বলেন, চুক্তিভিত্তিক নিয়োগ দিলে তা স্বল্পমেয়াদি হওয়া উচিত। দীর্ঘমেয়াদি চুক্তিতে নিয়োগ হলে নিয়মিত কর্মকর্তাদের পদোন্নতি ও কর্মপ্রবাহ ব্যাহত হয়, যার প্রভাব পুরো প্রশাসনে পড়ে। এতে প্রশাসন অচল হয়ে পড়ার ঝুঁকি থাকে। আমাদের দেশে প্রায়ই দেখা যায়, দক্ষ ও নিরীহ কর্মকর্তারা নীরবে কাজ করেন, আর অযোগ্য কিন্তু প্রভাবশালী ব্যক্তিরাই সামনে চলে আসেন। যদি সে প্রবণতা অব্যাহত থাকে, তাহলে ইতিবাচক পরিবর্তন আশা করা কঠিন।</p>

<p>সরকারের একজন সিনিয়র সচিব নাম প্রকাশ না করার শর্তে বলেন, বিগত আওয়ামী লীগ সরকারের আমলে জনপ্রশাসন যেভাবে নিয়ন্ত্রিত ছিল সেখানে সবাই ওই সরকারের অনুগত হতে বাধ্য হয়েছে। ফলে বর্তমান কর্মকর্তাদের বড় অংশই ওই সরকারকে সার্ভ করেছে। অন্তর্বর্তী সরকার এসে প্রশাসনকে সে জায়গা থেকে বের করতে পারেনি। তারাও নিজেদের পছন্দের কর্মকর্তাদের দিয়ে রাষ্ট্র পরিচালনা করেছে। এখন নতুন সরকারের জন্য অন্যতম প্রধান চ্যালেঞ্জ কোনো মন্ত্রণালয় বা দপ্তরের জন্য সঠিক ব্যক্তিকে খুঁজে বের করে দায়িত্ব দেয়া। এরই মধ্যে বিএনপি তাদের নির্বাচনী ইশতাহারে নিজেদের অবস্থান পরিষ্কার করেছে। সে অনুযায়ী কর্মকর্তা বাছাই করলে ভালো ফলাফল আসবে। না হলে সব আগের মতোই চলবে।</p>

<p>জানা গেছে, সরকার সম্প্রতি নয়জন জ্যেষ্ঠ সচিব ও সচিবের চুক্তি বাতিল করেছে। এর আগে আরো তিন সচিবকে নিজ নিজ পদ থেকে সরিয়ে জনপ্রশাসন মন্ত্রণালয়ে সংযুক্ত করা হয়। তাছাড়াও একজন সচিবকে বাধ্যতামূলক অবসরে পাঠানো হয়েছে। তবে এসব দপ্তরে এখনো নতুন করে নিয়োগ সম্পন্ন হয়নি। ফলে কয়েকটি গুরুত্বপূর্ণ দপ্তর কার্যত দপ্তরপ্রধান ছাড়াই চলছে।&nbsp;</p>

<p>এদিকে জনপ্রশাসন মন্ত্রণালয়ের নিয়োগ, পদোন্নতি ও প্রেষণ (এপিডি) অনুবিভাগেও কয়েক মাস ধরে নেই দপ্তরপ্রধান। সে কারণে প্রশাসনিক পুনর্বিন্যাস ও রদবদল কার্যক্রম পরিচালনায় তৈরি হয়েছে জটিলতা। এ পরিস্থিতিতে প্রশাসন পুনর্গঠনের কাজ এগিয়ে নিতে বাড়তি চাপ সামলাতে হচ্ছে বিএনপি সরকারকে। একই সঙ্গে জনপ্রশাসন মন্ত্রণালয়ের গুরুত্বপূর্ণ কার্যক্রমে সিদ্ধান্ত গ্রহণ ও বাস্তবায়ন প্রক্রিয়ায়ও দেখা দিয়েছে ধীরগতি।&nbsp;</p>

<p>সরকারের প্রশাসনিক কার্যক্রম পরিচালনায় বর্তমানে মোট ৫৮টি মন্ত্রণালয় ও বিভাগ রয়েছে। অন্তর্বর্তী সরকারের সময়ে এসব মন্ত্রণালয় ও বিভাগের দায়িত্বে ছিলেন ৭৯ জন জ্যেষ্ঠ সচিব ও সচিব পদমর্যাদার কর্মকর্তা। সম্প্রতি চুক্তিভিত্তিক দায়িত্বে থাকা বেশ কয়েকজন কর্মকর্তার নিয়োগ বাতিল হওয়ায় বর্তমানে এ সংখ্যা কমে দাঁড়ায় ৬৬-এ। বিএনপি সরকার গঠনের পর প্রধানমন্ত্রীর মুখ্য সচিব হিসেবে এবিএম আব্দুস সাত্তার এবং স্বরাষ্ট্র সচিব পদে মনজুর মোর্শেদ চৌধুরীকে নিয়োগ দেয়। এখনো অন্তত ১২টি মন্ত্রণালয় ও বিভাগে সচিব পদ শূন্য রয়েছে। ফলে প্রশাসনিক এ দপ্তরগুলো বর্তমানে নেতৃত্ব ছাড়াই পরিচালিত হচ্ছে।&nbsp;</p>

<p>সরকারের শীর্ষ পর্যায়ের একাধিক সূত্র জানিয়েছে, প্রশাসন পুনর্বিন্যাস কার্যক্রমের অংশ হিসেবে চুক্তিভিত্তিক নিয়োগ বাতিল এবং বিভিন্ন দপ্তরে কর্মকর্তাদের রদবদল শুরু হয়েছে। তবে একাধিক গুরুত্বপূর্ণ দপ্তরের জন্য উপযুক্ত কর্মকর্তা বাছাই নিয়ে তৈরি হয়েছে জটিলতা। বিভিন্ন মন্ত্রণালয় ও দপ্তরের সচিব পদে নিয়োগের জন্য প্রাথমিকভাবে কর্মকর্তাদের একটি সংক্ষিপ্ত তালিকা প্রস্তুত করা হলেও বার্ষিক গোপনীয় অনুবেদন (এসিআর) সন্তোষজনক না হওয়ায় সরকারের শীর্ষ পর্যায় থেকে ইতিবাচক সাড়া মিলছে না। আবার যেসব কর্মকর্তার এসিআর ইতিবাচক, তাদের মধ্যেও পর্যাপ্ত অভিজ্ঞতা না থাকায় চূড়ান্ত বিবেচনায় আটকে যাচ্ছেন। ফলে সচিব নিয়োগ প্রক্রিয়া প্রত্যাশিত গতিতে এগোচ্ছে না।&nbsp;<br />
প্রশাসন সাজানো কিংবা রদবদলের কার্যক্রম পরিচালিত হয় মূলত জনপ্রশাসন মন্ত্রণালয়ের এপিডি অনুবিভাগ থেকে। মন্ত্রণালয়ের অর্গানোগ্রাম অনুযায়ী, এ অনুবিভাগটির নেতৃত্বদানকারী কর্মকর্তা সরকারের একজন অতিরিক্ত সচিব পদমর্যাদার হয়ে থাকেন। অন্তর্বর্তী সরকারের আমল, অর্থাৎ গত বছরের অক্টোবর থেকেই উইংটি নেতৃত্বশূন্য। তবে জনপ্রশাসন সচিব সরকারের গুরুত্বপূর্ণ এ অনুবিভাগটির কার্যক্রম সরাসরি দেখভাল করছেন বলে মন্ত্রণালয় থেকে জানানো হয়েছে।&nbsp;</p>

<p>১৭ ফেব্রুয়ারি সরকারপ্রধান হিসেবে তারেক রহমান ও মন্ত্রিপরিষদের সদস্যদের শপথের মধ্য দিয়ে বিএনপি সরকারের পথচলা শুরু। তার একদিন আগেই মন্ত্রিপরিষদ সচিব হিসেবে নিয়োগ পান ড. নাসিমুল গণি। আর সরকার গঠনের পরদিন প্রধানমন্ত্রীর মুখ্য সচিব হিসেবে চুক্তিভিত্তিক নিয়োগ দেয়া হয় এবিএম আব্দুস সাত্তারকে। নতুন সরকার দায়িত্ব নেয়ার এক সপ্তাহের মাথায় গুরুত্বপূর্ণ পদে বড় ধরনের পরিবর্তন আনা হয়। প্রধানমন্ত্রীর কার্যালয়ের সচিবসহ (সদ্য সাবেক প্রধান উপদেষ্টার কার্যালয়ে কর্মরত ছিলেন) তিন সচিবকে গত ২৩ ফেব্রুয়ারি নিজ পদ থেকে সরিয়ে জনপ্রশাসন মন্ত্রণালয়ে সংযুক্ত করা হয়।&nbsp;</p>

<p>তারা হলেন- প্রধানমন্ত্রীর কার্যালয়ের সদ্য সাবেক সচিব মো. সাইফুল্লাহ পান্না, শিক্ষা মন্ত্রণালয়ের মাধ্যমিক ও উচ্চশিক্ষা বিভাগের সদ্য সাবেক সচিব রেহানা পারভীন এবং ধর্ম মন্ত্রণালয়ের সদ্য সাবেক সচিব মো. কামাল উদ্দিন। একই দিন নয় সচিবের চুক্তির অবশিষ্ট মেয়াদ বাতিল করা হয়। তারা হলেন পরিকল্পনা কমিশনের সদস্য মোখলেস উর রহমান, এসএম আকমল হোসেন, কাইয়ুম আরা বেগম, বিশ্বব্যাংকের বিকল্প নির্বাহী পরিচালক শরীফা খান, স্বাস্থ্যসেবা বিভাগের মো. সাইদুর রহমান, তথ্য ও যোগাযোগপ্রযুক্তি বিভাগের শীষ হায়দার চৌধুরী, জাতীয় পরিকল্পনা ও উন্নয়ন একাডেমির মহাপরিচালক সিদ্দিক জোবায়ের, ভূমি আপিল বোর্ডের চেয়ারম্যান মোহাম্মদ ইউসুফ এবং মহিলা ও শিশুবিষয়ক মন্ত্রণালয়ের সচিব মমতাজ আহমেদ। তাদের মধ্যে মো. সাইদুর রহমান ছাড়া বাকিরা জ্যেষ্ঠ সচিব হিসেবে দায়িত্বে ছিলেন। আর সবশেষ স্থানীয় সরকার বিভাগের সচিব মো. রেজাউল মাকছুদ জাহেদীকে জনপ্রশাসন মন্ত্রণালয়ে সংযুক্ত (ওএসডি) এবং বাধ্যতামূলক অবসরে পাঠানো হয় কৃষি সচিব ড. মোহাম্মদ এমদাদ উল্লাহ মিয়ানকে।&nbsp;</p>

<p>এদিকে প্রশাসনের গুরুত্বপূর্ণ পদগুলোতে অবসরপ্রাপ্ত কর্মকর্তাদের চুক্তিভিত্তিতে নিয়োগ দেয়ার আলোচনাকে কেন্দ্র করে প্রশাসনের শীর্ষ পর্যায়ে অসন্তোষ দেখা দেয়ার আশঙ্কা করছেন সংশ্লিষ্টরা। গত সপ্তাহে ১৩ জন সচিবকে দায়িত্ব থেকে অপসারণের পর জনপ্রশাসন মন্ত্রণালয় এখন আরও এক ডজন মন্ত্রণালয় ও বিভাগে নতুন সচিব নিয়োগের কাজ করছে। একই সঙ্গে, বেশ কয়েকজন বর্তমান সচিবকে সমমর্যাদার অপেক্ষাকৃত কম গুরুত্বপূর্ণ পদে সরিয়ে নেয়ার সম্ভাবনা রয়েছে, যাতে ওই পদগুলোতে চুক্তিভিত্তিক কর্মকর্তাদের পদায়ন করা যায়। অন্তর্বর্তী সরকারের আমলে ভূতাপেক্ষ পদোন্নতি (পেছনের তারিখ থেকে কার্যকর পদোন্নতি) পেয়ে সচিব হওয়া অন্তত ৮-১০ জন কর্মকর্তার নাম এখন প্রশাসনের বিভিন্ন স্তরে আলোচিত হচ্ছে। তারা সবাই বেশ কয়েক বছর আগে অবসরে গিয়েছেন। এই তালিকায় ১৯৮৪ ব্যাচের আব্দুল খালেক, ১৯৮৫ ব্যাচের কামরুজ্জামান, বাকী বিল্লাহ ও তৌহিদুল ইসলাম, ১৯৮৬ ব্যাচের জাকির হোসেন কামাল এবং ১১তম ব্যাচের ফরিদুল ইসলামের নাম গুরুত্বের সঙ্গে আলোচিত হচ্ছে। ইতিমধ্যে ভূতাপেক্ষ পদোন্নতি পাওয়া মনজুর মোর্শেদ চৌধুরীকে এক বছরের চুক্তিতে স্বরাষ্ট্র মন্ত্রণালয়ের সিনিয়র সচিব নিয়োগ দেওয়া হয়েছে। এর আগে নতুন সরকার ১৯৮২ ব্যাচের এ বি এম আব্দুস সাত্তারকে প্রধানমন্ত্রীর মুখ্য সচিব হিসেবে চুক্তিভিত্তিতে নিয়োগ দেয়।&nbsp;</p>

<p>পদোন্নতির অপেক্ষায় থাকা একজন অতিরিক্ত সচিব বলেন, যাদের নাম চুক্তিভিত্তিক নিয়োগের জন্য আলোচিত হচ্ছে, তারা অতীতে নিঃসন্দেহে কঠিন সময় পার করেছেন। তবে ভূতাপেক্ষ পদোন্নতির মাধ্যমে তারা ইতোমধ্যে পদমর্যাদা এবং আর্থিক সুবিধাদি পেয়ে গেছেন। নাম প্রকাশ না করার শর্তে তিনি বলেন, এখন যদি তারা আমাদের প্রাপ্য পদগুলো দখল করেন, তবে বঞ্চনার সেই ধারাবাহিকতা থেকেই যাবে। এতে করে নতুন বৈষম্য তৈরি হচ্ছে, আমরা তো নতুন কোনো সংস্কৃতি দেখছি না।&nbsp;</p>

<p>আরেকজন অতিরিক্ত সচিব নাম প্রকাশ না করার শর্তে বলেন, বিএনপির নির্বাচনী ইশতেহারে &lsquo;মেধাতন্ত্র&rsquo;বা মেধাভিত্তিক মূল্যায়নের অঙ্গীকার থাকলেও সরকার গুরুত্বপূর্ণ পদগুলোতে চুক্তিভিত্তিক নিয়োগ দিয়েই তাদের যাত্রা শুরু করছে। তিনি আরও বলেন, শীর্ষ পর্যায়ে একজনকে চুক্তিতে নিয়োগ দিলে তার অধীনস্থ অন্তত দুই-তিনজন মেধাবী কর্মকর্তার পদোন্নতি ও কর্মজীবনের স্বাভাবিক গতি থমকে যায়। ফলে তারা অনেকটা দায়সারাভাবে দায়িত্ব পালন করেন। &nbsp;</p>

<p>সাবেক এক সচিব নাম প্রকাশ না করার শর্তে বলেন, আমলাতন্ত্রের বেড়াজাল থেকে বেরিয়ে আসা সহজ নয়। যে জনসমর্থন ও ইতিবাচক ভাবমূর্তি নিয়ে এই সরকার কাজ শুরু করেছে, চুক্তিভিত্তিক নিয়োগ তার সঙ্গে মোটেও সংগতিপূর্ণ নয়। খালেদা জিয়া এবং শেখ হাসিনা, দুজনেই শীর্ষ প্রশাসনিক পদে চুক্তিভিত্তিক নিয়োগের ওপর নির্ভর করে শেষ পর্যন্ত ক্ষতিগ্রস্ত হয়েছিলেন বলে উল্লেখ করেন তিনি। তিনি আরো বলেন, গত অন্তর্বর্তী সরকারের ব্যর্থতার মূল কারিগর ছিলেন এই চুক্তিভিত্তিক সচিবরা। এই সরকারও যদি কয়েক বছর আগে অবসরে যাওয়া কর্মকর্তাদের চুক্তিভিত্তিক নিয়োগের জন্য বেছে নেয়, তবে আর বলার কিছু থাকে না।<br />
&nbsp;</p>