<p>নারায়ণগঞ্জে এক পুলিশ কর্মকর্তার কাছ থেকে ছিনতাই হওয়া সরকারি অস্ত্রটি ২৪ ঘণ্টার ব্যবধানে উদ্ধার করা হয়েছে। এ ঘটনায় জড়িত সন্দেহে তিনজনকে আটক করেছে পুলিশ। মঙ্গলবার (১০ মার্চ) রাত ২ টার দিকে নারায়ণগঞ্জ &nbsp;বন্দর উপজেলার ফায়ার সার্ভিস স্টেশন এলাকার একটি স্থান থেকে পরিত্যক্ত অবস্থায় গুলিভর্তি পিস্তলটি উদ্ধার করা হয়।</p>

<p>এর আগে সোমবার সন্ধ্যা ও রাতে পৃথক অভিযানে জড়িতদের আটক করে নারায়ণগঞ্জ সদর মডেল থানা-পুলিশ। আটককৃতরা &nbsp;হলেন&ndash; নারায়ণগঞ্জ শহরের দেওভোগ পানির ট্যাংকি এলাকার মো. বিশাল (৩১), ফতুল্লার কাশীপুর ব্যাংক কলোনি এলাকার ফরহাদ আহম্মেদ (২৩) ও হাসান (২১)।</p>

<p>নারায়ণগঞ্জ জেলা পুলিশের অতিরিক্ত পুলিশ সুপার (অপরাধ) তারেক আল মেহেদী জানান, শীতলক্ষ্যা পুলিশ ফাঁড়ির সহকারী উপপরিদর্শক (এএসআই) লুৎফর রহমানের ওপর হামলার ঘটনায় জড়িতদের গ্রেফতারে জেলা পুলিশ, থানা-পুলিশ ও গোয়েন্দা পুলিশের একাধিক দল মাঠে নামে। ঘটনাস্থলের আশপাশের সিসিটিভি ফুটেজ বিশ্লেষণ করে সন্দেহভাজনদের শনাক্ত করা হয়।</p>

<p>এরই ধারাবাহিকতায় সোমবার সন্ধ্যায় নারায়ণগঞ্জ বন্দর উপজেলার সোনাকান্দা বেপারীপাড়া এলাকা থেকে প্রথমে বিশালকে আটক করা হয়। পরে তার দেওয়া তথ্যের ভিত্তিতে রাতে ফতুল্লার কাশীপুর এলাকা থেকে ফরহাদ ও হাসানকে আটক করা হয়। পুলিশ জানায়, আটক ব্যক্তিদের জিজ্ঞাসাবাদের সূত্র ধরে রাত ২টার &nbsp;দিকে বন্দর ফায়ার সার্ভিস স্টেশন এলাকা থেকে পরিত্যক্ত অবস্থায় পিস্তল ও গুলি উদ্ধার করা হয়।</p>

<p>অতিরিক্ত পুলিশ সুপার তারেক আল মেহেদী বলেন, প্রাথমিক জিজ্ঞাসাবাদে আটক তিনজনই অস্ত্র ছিনতাইয়ের ঘটনায় জড়িত থাকতে পারে বলে ধারণা করা হচ্ছে। তাদের মধ্যে বিশাল ইতোমধ্যে ছিনতাইয়ের কথা স্বীকার করেছেন। অন্য দুজনকে জিজ্ঞাসাবাদ করা হচ্ছে এবং তাদের বিরুদ্ধে আইনগত ব্যবস্থা নেওয়ার প্রক্রিয়া চলছে।</p>

<p>পুলিশ সূত্র জানায়, গত সোমবার ভোরের দিকে নারায়ণগঞ্জ শহরের নিতাইগঞ্জ এলাকায় নগর ভবনের সামনে টহলরত অবস্থায় &nbsp;এএসআই লুৎফর রহমানের পথরোধ করে তিন দুর্বৃত্ত। তারা ধারালো অস্ত্র দিয়ে হামলার চেষ্টা করলে তিনি আত্মরক্ষার চেষ্টা করেন। এ সময় তার মোটরসাইকেল ক্ষতিগ্রস্ত হয় এবং একপর্যায়ে দুর্বৃত্তরা তার কাছে থাকা সরকারি পিস্তলটি ছিনিয়ে নিয়ে পালিয়ে যায়।</p>