<p>বাংলা সাহিত্যে এমন লেখক খুঁজে পাওয়া দুর্লভ, যিনি একইসঙ্গে বিজ্ঞান, ইতিহাস, স্থাপত্য, শিল্পকলা, মনস্তত্ত্ব, কিশোরসাহিত্য, গোয়েন্দাকাহিনি, ভ্রমণ, এমনকি নেতাজী রহস্য- এত বিচিত্র বিষয়ে স্বচ্ছন্দে লিখে গেছেন।</p>

<p>নিজেকে নিয়ে তাঁর কৌতুকবোধ ছিল অসাধারণ। আত্মজীবনী &lsquo;ষাট একষট্টি&rsquo;তে তিনি এক মজার ঘটনার কথা লিখেছিলেন, লস অ্যাঞ্জেলসের দুর্গাপুজোর মঞ্চে তাঁকে পরিচয় করাতে গিয়ে কেউ তাঁর বইয়ের নাম জানতে চাইলে তিনি হেসে বলেছিলেন, &ldquo;বলুন আমি বই-টই লিখি, তাতেই হবে!&rdquo; বড় পুরস্কারের অভাবে লেখককে গুরুত্ব না দেওয়ার বাঙালি মানসিকতাকে এই রসিকতার মধ্যেই যেন তিনি খোঁচা মেরেছিলেন।</p>

<p>নারায়ণ সান্যাল ১৯২৪ সালের ২৬ এপ্রিল কৃষ্ণনগরে জন্মগ্রহণ করেন। শিবপুর ইঞ্জিনিয়ারিং কলেজ থেকে সিভিল ইঞ্জিনিয়ারিং পাশ করে পিডব্লিউডিতে চাকরি করেন। দণ্ডকারণ্যে কর্মজীবনের অভিজ্ঞতা থেকেই লেখেন &lsquo;বকুলতলা পি এল ক্যাম্প&rsquo; ও &lsquo;দণ্ডকশবরী&rsquo;-&nbsp;উদ্বাস্ত্ত জীবনের হৃদয়স্পর্শী দলিল।</p>

<p>প্রায় ১৪০টিরও বেশি বইয়ের রচয়িতা সান্যালের লেখার পরিসর বিস্ময়কর। বিজ্ঞানভিত্তিক কল্পকাহিনি &lsquo;নক্ষত্রলোকের দেবতাত্মা, তিমি নিয়ে তথ্যনির্ভর সাহিত্য &lsquo;তিমি তিমিঙ্গিল&rsquo;প্রতিটি বইই গবেষণার দৃঢ় ভিতের ওপর দাঁড়িয়ে।</p>

<p>গোয়েন্দা সাহিত্যে তাঁর &lsquo;কাঁটা&rsquo; সিরিজ পাঠকপ্রিয়। আবার শিশুদের জন্য লিখেছেন যুক্তাক্ষরবর্জিত &lsquo;হাতি আর হাতি&rsquo;, &lsquo;শার্লক হেবো&rsquo;, &lsquo;অরিগ্যামি&rsquo;, &lsquo;ডিজনিল্যান্ড&rsquo;-&nbsp;যা কিশোরপাঠ্য সাহিত্যে অনন্য সংযোজন।</p>

<p>শিল্প ও ইতিহাস নিয়েও তাঁর অনুরাগ ছিল প্রবল। &lsquo;অজন্তা অপরূপা&rsquo;, &lsquo;রূপমঞ্জরী&rsquo;, &lsquo;সত্যকাম&rsquo; প্রভৃতি উপন্যাসে শিল্প ও সাহিত্যের মেলবন্ধন দেখা যায়। &lsquo;অজন্তা অপরূপা&rsquo; বইটির প্রশংসা করেছিলেন সুনীতিকুমার চট্টোপাধ্যায়। এ বইয়ের জন্য তিনি ১৯৬৯ সালে রবীন্দ্র পুরস্কার পান। পরবর্তীতে &lsquo;রূপমঞ্জরী&rsquo; উপন্যাসের জন্য পান বঙ্কিম স্মৃতি পুরস্কার।</p>

<p>তাঁর বেশ কিছু লেখা চলচ্চিত্রায়িত হয়েছে-&nbsp;&lsquo;সত্যকাম&rsquo; থেকে হিন্দি ছবি, আর &lsquo;নাগচম্পা&rsquo;, &lsquo;নীলিমায় নীল&rsquo;, &lsquo;অশ্লীলতার দায়ে&rsquo; প্রভৃতি থেকে বাংলা সিনেমা।</p>

<p>অনেকে তাঁর লেখাকে &lsquo;মৌলিক নয়&rsquo; বলে সমালোচনা করলেও তিনি নির্দ্বিধায় উৎসগ্রন্থের উল্লেখ করতেন। জবাবে তিনি বলেছিলেন,&ldquo;মাকড়সার জাল তাঁর নিজস্ব কীর্তি, মৌমাছির মৌচাক তা নয়&hellip; আমি মধুকর বৃত্তিতেই সন্তুষ্ট।&rdquo;</p>

<p>২০০৫ সালের ৭ ফেব্রুয়ারি তাঁর প্রয়াণ হলেও আজও তাঁর বই পুনর্মুদ্রিত হয়, নতুন পাঠক তৈরি হয়। বনফুল তাঁকে লিখেছিলেন,&ldquo;সস্তা হাততালি নাইবা পেলেন, বাংলা সাহিত্যের যে উপকার আপনি করলেন, তার মূল্য কমবে না।&rdquo;</p>